Košice doma nečakane prehrali, Slovan a majster uspeli až po predĺžení
Tipsport liga
 SHL
 Česká liga
 KHL

BRATISLAVA. Hokejisti Košíc doma nečakane zakopli s Detvou a v jedenástom kole Tipsport ligy prehrali 1:4. Hrdinom hostí sa stal trojgólový strelec Ján Sýkora, ktorý dosiahol hetrik z troch rôznych herných situácií. Najprv v rozpätí 25 sekúnd v polovici zápasu premenil presilovku aj trestné strieľanie a tretí gól pridal v oslabení v 53. minúte. A to 29-ročný krídelník v minulej sezóne v play off pomáhal práve Košiciam. Detva uštedrila Košiciam štvrtú prehru v sezónu a sama dosiahla štvrté víťazstvo. V Steel aréne triumfovala v najvyššej súťaži vôbec po prvý raz. V súboji majstra z Banskej Bystrice s nováčikom z Michaloviec (2:1 pp) muselo o víťazovi rozhodnúť až predĺženie. Banská Bystrica si udržala prvé miesto v tabuľke, Michalovce sú po štvrtej prehre na piatej priečke. Nitra sa predstavila v Trenčíne už s novým trénerom Mariánom Bažánym, ale napriek sľubnému začiatku prehrala 2:3. Nitra po šiestej prehre v sezóne zostala na jedenástom mieste tabuľky. Zvolen doma splnil úlohu favorita a Budapešť zdolal 5:1 aj zásluhou dvoch gólov Kanaďana Kyla Bonisa. Zvolen je na štvrtom mieste, Budapešť desiata. V Bratislave sa v trénerskom súboji dvoch bývalých kolegov z trénerskej lavičky Popradu Romana Stantiena a Františka Štolca zrodilo víťazstvo Slovana nad Podtatrancami 2:1 po predĺžení. Slovanisti po svojom návrate z KHL do slovenskej najvyššej súťaže permanentne okupujú jednu z troch najvyšších pozícií v tabuľke. Momentálne sú na druhom mieste o bod za lídrom z Banskej Bystrice, Popradu patrí deviata priečka. Nové Zámky, ktoré sú momentálne po vyhodení dvojice Milan Jančuška - Jerguš Bača bez trénera, viedli v 24. minúte nad Miškovcom 3:0, ale nestačilo im to ani na zisk jedného bodu. Hostia z Maďarska predviedli skvelý obrat a dominovali 6:4. Ich víťazný gól na 5:4 strelil 63 sekúnd pred koncom tretej tretiny v presilovke kanadský obranca Nicholas Ross. Ten sa v zápase prezentoval aj dvoma asistenciami. Tipsport liga - 11. kolo (výsledky): Góly: 27. Haščák (Chovan) - 31. Sýkora (Zuzin, Šišovský), 31. Sýkora (z tr. strieľ.), 53. Sýkora (Zuzin), 57. Zuzin (Chovan, Šišovský) Rozhodovali: Valach, Juhász - Kis-Király (obaja Maď.), Šoltés, vylúčení: 6:5 na 2 min, presilovky: 0:1, oslabenia: 0:1, 3377 divákov Košice: Škorvánek - Koch, Slovák, Repe, Bučko, Cibák, Čížek, Růžička - Majdan, Chovan, Haščák - Klhůfek, Skokan, Bezúch - Rapáč, Bortňák, Milý - Vrábeľ, Suja, Jokeľ Detva: Petrík - Andersons, Mart. Chovan, Golian, Kuklev, F. Fekiač, Jendroľ, Gachulinec - Šišovský, Zuzin, Sýkora - Surový, Valent, Gapšar - Král, Podešva, Žilka - Čenka, Čacho, Török Peter Draisaitl, tréner Košíc: "Najväčší rozdiel bol v tom, že Detva čistila svoj predbránkový priestor a my sme neboli schopní presadiť sa v ňom. Tým vzniklo veľké manko na našej strane. Teraz sme narazili na menšiu stenu. Doteraz sa nám darilo, všetko bolo v poriadku, ale v sezóne to príde na každého. Teraz si musíme pár dní oddýchnuť. Chce to pokoru a sebareflexiu." Josef Turek, tréner Detvy: "Rozhodujúce bolo to, že sme ustáli prvú tretinu. V nej mali domáci veľký tlak, podržal nás brankár Roman Petrík. Od druhej tretiny sme napriek tomu, že sme prehrávali, rýchlo otočili skóre a tým sme získali na sile. V záverečnej časti to bolo vyrovnané, no vďaka nasadeniu sme to dokázali udržať a ešte zvýšiť náš náskok." Góly: 21. Bubela, 62. Hickmott - 42. Dalhuisen (Toma, Chalupa) Rozhodovali: Goga (SR), A. Nagy (Maď.) - Kacej (SR), Soltész (Maď.), vylúčení na 2 min: 3:2, presilovky a oslabenia: 0:0, 2357 divákov Banská Bystrica: Beskorowany - Southorn, Mihálik, J. Brejčák, Ďatelinka, Biro, Nemčík, Petrinec - Jääskelainen, Hickmott, M. Lunter - Lamper, Bubela, Šoltés - Bartánus, A. Šťastný, Fafrák - Róth, Gabor, Kabáč Michalovce: Surák - Kolba, Dalhuisen, Ventelä, Vorobyev, Novický, Hančák, Zekucia - Mašlonka, Lalancette, Juusela - Giľák, Linet, Safaraleyev - Borov, Galamboš, Hričina - Hamráček, Toma, Chalupa - Hvila (od 41. min) Dan Ceman, tréner Banskej Bystrice: "Michalovce nám nedovolili vychádzať z tretiny s pukom na našich hokejkách, veľmi dobre forčekovali. Hrali systém, ktorý na nás platil. My sme veľmi veľa času hrali v našej tretine. Musíme sa v tomto zlepšiť a budeme sa tomu venovať aj na tréningoch. Zápas sa skončil v riadnom hracom čase 1:1, nebolo to podľa našich predstáv. Súper nám však nedovolil hrať našu typickú hru. Musíme sa vrátiť k našej identite." Peter Bartoš, asistent trénera Michaloviec: "Myslím si, že diváci videli zaujímavý hokej. My sme radi aj za zisk jedného bodu, ale mrzí nás, že sme nevyužili viac šancí, do ktorých sme sa dostali. Chlapcov sme pochválili, aj keď prehrali v predĺžení, pretože podali dobrý výkon. Dodržali všetky veci, ktoré sme si povedali. Najdôležitejšie bolo nepustiť domácich do nátlakovej hry a dostať sa tak pod tlak, to sa nám podarilo. Mužstvo od brankára až po posledného hráča podalo zodpovedný výkon." Góly: 5. Bonis (McPherson, Trotter), 16. B. Mráz (Halama), 25. Bonis (McPherson), 30. Preisinger (Lowney), 40. Kolenič (Marcinek) - 2. Bodó (Br. Orban, Langkow) Rozhodovali: Korba, Orolín - Beniač, Jobbágy, vylúčení: 1:3 na 2 min, presilovky: 2:0, oslabenia: 0:0, 1690 divákov Zvolen: T. Tomek - Švarný, Lowney, Corrin, Betker, Maier, Drgoň, Fatul, Chlepčok - Kelemen, Špirko, B. Mráz - Bonis, Trotter, McPherson - Thompson, M. Halama, Handlovský - Marcinek, Preisinger, Kolenič Budapešť: Bálizs - Macaulay, Pozsgai, Carlisle, McNally, Bl. Orbán, Garát, Schlekmann, Fejes - Sorfon, Strech, Klempa - Bodó, Langkow, Br. Orban - Terbócs, Pitt, K. Nagy - Szigeti, Majoross, Kreisz Andrej Podkonický, tréner Zvolena: "Začali sme, ako keby sme vycestovali do Budapešti a nie Budapešť k nám. Boli sme zaspatí, pomalí, prehrávali sme súboje. Súper bol nebezpečnejší, no celý zápas nás držal brankár Tomek. Napadali nám tam góly, ale hra hlavne v obrannom pásme bola z našej strany veľmi zlá. Musíme na tom popracovať. Nesmieme takto hazardovať so zápasom. Tri body sú však tri body, hrali sme síce slabšie, ale vyhrali sme a to je najdôležitejšie." Gergely Majoross, tréner Budapešti: "Zápas sme začali dobre a nemyslím tým len to, že sme dali prvý gól. Dokázali sme sa aj naďalej držať v útočnej tretine. Potom sme však začali robiť hlúpe chyby, po ktorých sme inkasovali góly. Zvolen má silný tím, je rýchly, dokáže dobre prenášať hru. Domáci ťažili z našich chýb a chodili do protiútokov. Prečíslovali nás. Najmä chyby v druhej tretine nás pripravili o lepší výsledok." Góly: 33. Sládok (Švec), 40. Sádecký (Štach, Lapšanský), 54. Lapšanský (Štach, Coughler) - 13. Kerbashian, 20. Kerbashian (Rais) Vylúčení na 2 min: 2:6, navyše: Morrison (Nitra) 10 min OT za napadnutie hlavy a krku, presilovky: 0:0, oslabenia: 0:1, rozhodovali: Štefík, Müllner - Rojík, Jedlička, 3150 divákov Trenčín: Valent (21. Tomek) - Rajnoha, McCormack, Štach, Sládok, Kajínek, Stacha, Dúžek - Sojčík, Mikyska, Alderson - Lapšanský, Sádecký, Coughler - Bartovič, Radjenovic, J. Švec - Džugan, Ferényi, Chromiak - Luhový Nitra: Šimboch - Morrison, Mezei, Versteeg, Olsen, Rais, Pupák, A. Sloboda - Hrušík, Kerbashian, Blackwater - Rác, Kollár, Scheidl - Csányi, Čaládi, Fominykh - Šimun, Minárik, Lušňák - Pätoprstý Ján Pardavý, tréner Trenčína: "My sme očakávali, že Nitra bude aktívna. Akoby sme však čakali, že sa súper zdolá sám. Až od druhej tretiny sme hrali tak, ako sme chceli. Žiaľ, jedna tretina nám ušla. Hráčov chválim za prejavený charakter. Pri víťaznom góle sme mali aj kúsok šťastia." Marián Bažány, tréner Nitry: "Blahoželám Trenčínu k víťazstvu. Prvú tretinu sme začali dobre. Mali sme tlak. V druhej tretine sme boli netrpezliví a nedodržiavali sme taktické záležitosti a zápas sa začal otáčať. Nakoniec v záverečnej časti hry rozhodla presilovka." Góly: 45. Štajnoch (Meszároš, Viedenský), 62. Žitný (Viedenský) - 33. Leclerc (Zagrapan) Rozhodovali: Lokšík, Stano - Gegáň, D. Konc ml., vylúčení: 4:4, presilovky: 1:1, oslabenia: 0:0, 4532 divákov Slovan Bratislava: Brust - Bačik, Sersen, Štajnoch, Meszároš, Šedivý, Podlipnik, Demo - Kukumberg, Zigo, Abdul - Bondra, Viedenský, Pance - Žitný, Puliš, Matoušek - Miklík, Kytnár, Sloboda - Jendek Poprad: Vošvrda - Ulrych, Brejčák, Magovac, Kozák, Kramár, Erving, Fabian, Česánek - P. Svitana, Mlynarovič, Štrauch - Matis, Paukovček, Kundrík - Leclerc, Zagrapan, Takáč - Matej Paločko, Ťavoda Roman Stantien, tréner Slovana: "V prvej tretine sme sa pomalšie rozbiehali. Mám pocit, že nám uškodilo viac voľna. Poprad pozorne bránil a bol nebezpečný v protiútokoch. Po vedúcom góle sme vyrovnali, škoda, že sme potom nevyužili šance. V závere nás podržal Brust a napokon sme zápas dotiahli do víťazstva." František Štolc, tréner Popradu: "Chýbali nám traja útočníci, sme spokojní s bodom. Som rád, že sme využili presilovú hru, aj keď súper potom vyrovnal. V predĺžení nás Slovan potrestal za chybu, ukázal, že má kvalitných hráčov." Góly: 4. Bajtek (Hruška, Hatala), 16. Stupka (Urban, Pospíšil), 24. Dlugoš (Stupka, Urban), 56. Pospíšil (Mikuš, Stupka) - 26. Galanisz (Ross, Rodman), 32. Beauviller (Rodman, Ross), 34. Magosi (Beach, Dudás), 42. Láda (Beauviller), 59. Ross (Rodman), 60. Beach (Reszeg) Rozhodovali: D. Konc st., Fridrich - Krajčík, Jurčiak, vylúčení: 10:5 na 2 min, navyše: Dlugoš (Nové Zámky) 10 min za napadnutie zozadu, presilovky: 1:3, oslabenia: 0:0, 925 divákov Nové Zámky: Pavlas - Dlugoš, Mikuš, Hatala, Ordzovenský, Hain, Drtina, Pavúk - Pospíšil, Urban, Stupka - Bajtek, Hruška, Jurík - Rogoň, Šmída, Múčka - Fábry, Ondrušek, Vešutkin Miškovec: Adorján - Vandane, Szirányi, D. Kiss, Ross, Dudás, Láda, Göz - Reszegh, Vas, Beach - Magosi, Galanisz, Rodman - Ritó, Harrison, Beauvillier - P. Kiss, Lövei, Farkas Ladislav Branikovič, tréner Nových Zámkov: "Z našej strany bol začiatok zápasu dobrý. Myslím si, že sme hrali aktívny hokej, strelecky sme sa presadzovali. Na druhej strane sme mali dosť vylúčených hráčov, čo nám zabránilo pokračovať v dovtedajšej hre. V prvej aj druhej tretine sme mali po osem trestných minút. To nás vyčerpávalo a vyviedlo z konceptu. Vyústilo to do toho, že sme v oslabeniach dostali tri góly. Z tejto strany musím povedať, že to nebolo od nás vydarené. Na druhej strane musím chlapcov pochváliť za aktívnu hru, bojovnosť a snahu pobiť sa o výsledok." Marcel Rodman, tréner Miškovca: "Príliš rýchlo sme išli do oslabenia. Mal som pocit, že domáci sa do trojgólového vedenia dostali príliš rýchlo. Nevedeli sme sa dostať do zápasu, až kým sme nestrelili v druhej tretine prvý gól. Mali sme aj takmer dvojminútovú presilovku o dvoch hráčov, no podávali sme len priemerný výkon. Až keď sme dali prvý gól, získali sme naspäť energiu, pohodu a aj trochu šťastia. Nakoniec sme však spokojní s comebackom do zápasu."


Chorváti chcú od Srbov vojnové reparácie. Téma ich stále rozdeľuje

Chorvátsky premiér otázku reparácií otvorí počas návštevy srbského prezidenta.

BELEHRAD. Chorvátsko počas budúcotýždňovej návštevy srbského prezidenta Aleksandara Vučiča v tejto krajine predostrie otázku vojnových škôd. Oznámil to vo štvrtok v Záhrebe konzervatívny chorvátsky premiér Andrej Plenkovič, ktorého cituje agentúra DPA. "Vojnové reparácie pútajú oprávnenú pozornosť verejnosti a návšteva prezidenta Vučiča bude príležitosťou na diskusiu na túto tému," povedal Plenkovič. Chorvátsko a Srbsko sú dvoma najväčšími zo siedmich bývalých juhoslovanských republík a zároveň nepriateľmi z čias balkánskej vojny, ktorá vypukla po rozpade federácie v roku 1991. Konflikt medzi nimi sa skončil v roku 1995 porážkou Belehradom podporovaných srbských povstalcov, ale stále zaťažuje ich vzájomné vzťahy. Plenkovič dodal, že široká dohoda o normalizácii vzťahov z roku 2006, ktorú mala do šiestich mesiacov nasledovať špeciálna dohoda o kompenzácii zničeného a poškodeného majetku, nebola dosiaľ podpísaná. "Môžeme hovoriť o tomto záväzku, s ktorým súhlasili obe strany," povedal Plenkovič pre novinárov. Ďalšími otvorenými problémami sú práva menšín, od vojny nezvestné osoby, pohraničné spory, spolupráca v oblasti spravodlivosti či vrátenie majetku odcudzeného počas konfliktu. Vučičova dvojdňová návšteva Záhrebu sa uskutoční 12.-13. februára na pozvanie chorvátskej prezidentky Kolindy Grabarovej-Kitarovičovej. Jeho cesta do Chorvátska prichádza v čase stále citlivých vzťahov, ku ktorým prispievajú i vyjadrenia o vraždení Srbov v Chorvátsku počas druhej svetovej vojny. Vučič v stredu obvinil Chorvátsko, ktoré v roku 2013 vstúpilo do Európskej únie a pre zmienené spory by mohlo blokovať srbské úsilie o rovnaký krok, z neustále sa meniaceho postoja v dialógu o pohraničných otázkach.


Proti Uberu protestovali v Bukurešti stovky taxikárov a autobusárov

Demonštrujúci vodiči zaparkovali pred budovami približne 200 taxíkov a autobusov, čím narušili dopravu.

BUKUREŠŤ. Stovky taxikárov a vodičov autobusov v stredu protestovali pred vládnymi budovami v rumunskej metropole Bukurešť za to, aby bola zakázaná taxislužba Uber a podobne fungujúce spoločnosti. Demonštrujúci vodiči zaparkovali pred budovami približne 200 taxíkov a autobusov, čím narušili dopravu v beztak už preľudnenom meste. Svoj nesúhlas dávali najavo aj píšťalkami či vuvuzelami. Protest mal podľa pôvodného plánu prebiehať celý deň. Nakoniec sa však skončil pomerne rýchlo, keďže rumunská vláda súhlasila s tým, že schváli nariadenie lepšie regulujúce činnosť taxislužieb, napísala agentúra AP. So zástupcami demonštrantov sa dnes osobne stretol rumunský minister pre verejnú konzultáciu a sociálny dialóg Gabriel Petrea. Obe strany následne podpísali protokol, ktorým vláda prisľúbila, že zmienené nariadenie schváli do 30 dní. Akým spôsobom však nariadenie ovplyvní činnosť samotného Uberu, doposiaľ známe nie je. Taxislužba Uber tvrdí, že má transparentné účtovníctvo a vodiči, ktorí pre ňu pracujú, riadne platia dane. V Bukurešti a ďalších veľkých rumunských mestách využilo jej služby podľa jej vlastných údajov v priebehu uplynulých dvoch rokov približne 250.000 klientov.


Drucker: Zákon zvýši kompetencie odborných zástupcov v lekárňach

Podľa ministra prinesie pacientom aj viac modernej liečby.

ŽILINA. Zákon o rozsahu a úhrade za lieky umožní zvýšiť kompetencie odborných zástupcov v lekárňach. Na 18. Lekárnickom kongrese to v sobotu v Žiline povedal minister zdravotníctva SR Tomáš Drucker (nominant Smeru). Zákon podľa neho prinesie pacientom aj viac modernej liečby. "Za rovnaké peniaze, ktoré zdravotníctvo vynakladalo, nebudú odkázaní na výnimky zdravotných poisťovní, ale budú mať nárok na inovatívne lieky. Rovnako debatujeme o najpodstatnejšej časti pre lekárnikov, a to umožniť zvýšenie kompetencie odborným zástupcom v lekárňach. Debatujeme o tom, akým spôsobom je potrebné pristúpiť k oblasti riadenia lekární," podotkol minister zdravotníctva. Prezident Slovenskej lekárnickej komory Ondrej Sukeľ doplnil, že na Slovensku je momentálne okolo 2000 lekární. "Dá sa povedať, že približne polovičku slovenských lekární ovládajú lekárnici a polovičku laické osoby. Podstata zmien, o ktorých komunikujeme s ministerstvom bola, aby k zodpovednosti, ktorá je v lekárni na takzvanom odbornom zástupcovi s povinnosťami definovanými zákonom, existovala aj možnosť ovplyvniť plnenie týchto povinností," uviedol Sukeľ. Podľa predsedu predstavenstva spoločnosti Unipharma - 1. slovenská lekárnická akciová spoločnosť Tomislava Jurika sa lekárenský kongres zaoberal témou, kam majú smerovať slovenské lekárne. "Či do kategórie retailu, maloobchodu alebo majú zostať ako zdravotnícke zariadenie. Zákon jednoznačne definuje lekárne ako zdravotnícke zariadenie. Ale vplyvom liberalizácie vlastníctva mnohí vlastníci sieťových lekární dostávajú lekárne do pozície obchodu. Aj so všetkými negatívnymi dôsledkami na zdravie obyvateľstva. Tu potrebujeme práve regulačnú úlohu štátu, aby ponaprávala nedokonalú legislatívu predchádzajúcich rokov a nastavila zdravotníctvo aj lekárenstvo tak, aby slúžilo naozaj v prospech pacientov," zdôraznil Jurik. Zmena vlastníctva lekární je aj prioritou Českej lekárnickej komory. Jej prezident Lubomír Chudoba upozornil, že ak reťazce lekární nadobudnú určitú veľkosť, budú diktovať sortiment liekov na predpis alebo voľne predajných aj ceny liekov. "My to začíname pociťovať v Českej republike a ani zdravotné poisťovne, ani ministerstvo zdravotníctva s tým takmer nič neurobia. Reťazce môžu nadobudnúť taký podiel na trhu, že nikto iný nebude schopný významne tú službu poskytovať. Takže aj pre nás je priorita zmeniť vlastníctvo lekární, po skúsenostiach, ktoré s týmto systémom máme," dodal Chudoba.


V Londýne evakuujú päť vežiakov, majú horľavé izolácie

LONDÝN. Britské úrady v piatok začali preventívne evakuovať tisíce ľudí z piatich výškových domov na severe Londýna, na ktorých zistili rovnaké horľavé izolácie ako u vyhoreného domu s ôsmimi desiatkami obetí. Na londýnskom predmestí Camden vypratávajú okolo 800 bytov. Úrady k tomuto kroku pristúpili po bezpečnostnej kontrole budov. Po nej kontrolóri oznámili, že neručia za ich bezpečnosť. Obyvatelia sa sťahujú do ubytovacieho strediska a ďalšie miesta sa zháňajú v hoteloch v okolí. Vysťahovanie má trvať tri až štyri týždne, počas ktorých má byť obloženie vymenené a majú byť urobené všetky ďalšie nevyhnutné protipožiarne opatrenia. Britská premiérka Theresa Mayová v piatok na twitteri oznámila, že je myšlienkami pri evakuovaných, a že bude naďalej spolupracovať s miestnymi úradmi na zaistení bezpečnosti.


Chovanec bude na februárovom zjazde kandidovať za predsedu ČSSD

Kandidovať sa rozhodol po tom, čo ho podporili stranícki kolegovia.

PRAHA. Úradujúci predseda Českej strany sociálnodemokratickej (ČSSD), exminister vnútra ČR Milan Chovanec oznámil v nedeľu kandidatúru za lídra sociálnych demokratov, a to na mimoriadnom zjazde strany, ktorý sa uskutoční 18. februára v Hradci Králové. Informovali o tom české elektronické médiá. Chovanec sa rozhodol kandidovať podľa vlastných slov po tom, čo ho podporili stranícki kolegovia na krajskej konferencii sociálnych demokratov v Plzenskom kraji. Muž, ktorý v sobotu nechýbal medzi gratulantmi v štábe staronového prezidenta ČR Miloša Zemana, by v programe chcel načrtnúť kolegom svoju predstavu ďalšieho smerovania ČSSD v oblasti vnútrostraníckej diskusie, komunikácie s verejnosťou, ale aj otázky eventuálnej účasti strany v českej vláde. Milan Chovanec je podľa vlastných slov stúpencom návratu ČSSD z centristickej do ľavicovej časti politického spektra. Za dôležité považuje nájsť vnútornú vyváženosť medzi rôznymi názorovými prúdmi v strane, pričom svoje osobné ambície chce dať bokom. Aj niekdajší hajtman Juhočeského kraja Jiří Zimola bude na mimoriadnom zjazde ČSSD kandidovať na funkciu jej predsedu. Do súboja o post šéfa tohto subjektu ho vyslali v nedeľu kolegovia z juhočeskej organizácie strany na rokovaní v Jindřichovom Hradci. Zimolov zámer tu podporilo 129 zo 166 prítomných, informoval prostredníctvom jednej zo sociálnych sietí exminister priemyslu ČR Jan Mládek. Už skôr oznámili kandidatúru na post šéfa ČSSD aj niekdajší predseda Poslaneckej snemovne Parlamentu ČR Jan Hamáček, či olomoucký primátor, poslanec Antonín Staněk alebo bývalý šéf Vojenského spravodajstva Miroslav Krejčík. Niekdajší hajtman Juhočeského kraja Jiří Zimola kandidatúru zvažuje.


Líbyjská opozičná vláda požiadala Rusko o pomoc

Rusko by malo pomôcť pri výcviku vojakov.

MOSKVA. Vláda vo východolíbyjskom meste Tobruk požiadala v utorok Rusko o pomoc pri výcviku príslušníkov svojich ozbrojených síl, napísala agentúra DPA s odvolaním sa na ruské štátne médiá."Väčšina našich dôstojníkov absolvovala výcvik v Rusku, mnohí z nich hovoria po rusky a vedia zaobchádzať s ruskou technikou," uviedol pre ruskú štátnu tlačovú agentúru RIA Novosti predseda opozičného parlamentu v Tobruku Akíla Ísa.Ten zároveň dodal, že sily podliehajúce vláde v Tobruku, ktorým velí generál Chalífa Haftar, postupne dobyjú ropné polia a prístavy momentálne kontrolované vládou v Tripolise. Ruské ministerstvo obrany medzičasom poprelo správy, podľa ktorých Moskva vyslala príslušníkov svojich ozbrojených síl do egyptského mesta Sídí Barrání, ležiaceho neďaleko východolíbyjských hraníc."V Sídí Barrání nie sú nijaké ruské špeciálne jednotky," uviedol hovorca ruského ministerstva obrany Igor Konašenkov.Líbya sa nachádza v politickom chaose od roku 2011, keď došlo k zvrhnutiu bývalého vodcu Muammara Kaddáfího. Regionálna vláda vo východnej časti Líbye s podporou generála Chalífu Haftara nie je uznaná medzinárodným spoločenstvom, na rozdiel od západolíbyjskej garnitúry, ktorá sídli v hlavnom meste Tripolis.


Pri výbuchu neďaleko sýrskeho trhoviska zahynulo 15 civilistov

O život prišla aj dcéra zahraničného bojovníka.

BEJRÚT. Pätnásť ľudí, väčšinou civilistov, zahynulo v stredu pri explózii v džihádistami ovládanom regióne Idlib na severozápade Sýrie. Príčina výbuchu v meste Džisr aš-Šhughúr nebola hneď známa, uviedlo Sýrske pozorovateľské centrum pre ľudské práva (SOHR) so sídlom v Británii. K explózii došlo neďaleko trhoviska, pričom prišlo o život 13 civilistov vrátane dcéry zahraničného bojovníka, povedal riaditeľ SOHR Rámí Abdal Rahmán. Agentúra AFP pripomína, že región Idlib je pod administratívnou kontrolou hnutia Hajat Tahrír aš-Šám (HTS), ktoré je jednou z niekdajších sýrskych odnoží al-Káidy. Avšak aj skupina zahraničných bojovníkov z moslimskej menšiny etnických Ujgurov s názvom Islamská strana Turkestanu (TIP) je v meste Džisr aš-Šughúr silne zastúpená. V širšom regióne Idlibu má tiež spiace bunky extrémistická skupina Islamský štát (IS). Idlib je od vlaňajšieho septembra chránený pred mohutnou ofenzívou sýrskeho režimu krehkým prímerím podpísaným spojencom Damasku Ruskom a Tureckom, ktoré podporuje povstalcov. Počas vojny v Sýrii zahynulo viac ako 370.000 ľudí a milióny ďalších museli opustiť svoje domovy, odkedy sa konflikt začal v roku 2011 represáliami voči protivládnym protestom.


V Indonézii zomrel najstarší človek, aký kedy žil. Mal mať 146 rokov

Úrady hovoria, že mal platné doklady, ktoré doložil dokumentmi.

JAKARTA. Indonézan, ktorý o sebe tvrdil, že má 146 rokov, zomrel na dedine, kde žil v provincii Stredná Jáva. Podľa jeho osobných dokladov sa Sodimedjo, známy tiež ako Mbah Ghoto (dedo Ghoto) narodil v decembri 1870. To by z neho robilo najdlhšie žijúceho človeka v dejinách ľudstva, informovala v pondelok BBC. Upozornila však, že v Indonézii začali registrovať narodenie iba v roku 1900 a už tam zaznamenali aj chyby. Podľa indonézskych úradov mal platné doklady, ktoré doložil dokumentmi a jeho vek si overili aj niekoľkými rozhovormi s ním. Dňa 12. apríla ho kvôli zhoršujúcemu sa zdravotnému stavu zobrali do nemocnice. O šesť dní nato však trval na tom, že sa vráti domov. "Odkedy prišiel nazad z nemocnice, jedol iba zopár lyžíc ovsenej kaše a veľmi málo pil, povedal BBC jeho vnuk Suyanto. "Trvalo to iba zopár dní. Od toho okamihu až do svojej smrti odmietal jesť i piť.". Na otázku, za čo vďačí svojej dlhovekosti, Mbah Ghoto povedal vlani BBC, že kľúčová je trpezlivosť a že mal "dlhý život, pretože sa o mňa starajú ľudia, ktorí ma ľúbia". Mbah Ghoto bol celý svoj život silný fajčiar, prežil štyri manželky, 10 súrodencov a všetky svoje deti. V dedine bol považovaný za hrdinu, preslávil sa rozprávaním o vojnách s Japonskom a holandskými kolonizátormi. Jeho vnuk Suryanto povedal, že starého otca pochovali v pondelok na miestnom cintoríne na mieste, ktoré si sám vybral a kúpil pred niekoľkými rokmi. Na hrob mu dali náhrobný kameň, ktorý po dlhé roky čakal pripravený pri jeho dome. "Nepýtal veľa. Kým zomrel, chcel iba, aby sme ho my ako jeho rodina nechali odísť," zveril sa vnuk. Ak sa jeho vek podarí overiť z nezávislého zdroja, bol by Mbah Ghoto starší ako Francúzka Jeanne Calmentová, ktorá zomrela vo veku 122 rokov a je považovaná za najdlhšie žijúceho človeka v záznamoch.


Maďarsko vetovalo zvolanie schôdzky NATO a Ukrajiny

Stalo sa tak pre sporný ukrajinský školský zákon.

BUDAPEŠŤ. Maďarsko nemôže pre sporný ukrajinský školský zákon podporovať integračné snahy Ukrajiny, preto vetovalo zvolanie decembrovej schôdzky komisie NATO-Ukrajina. Podľa agentúry MTI to v piatok oznámil v Budapešti maďarský minister zahraničných vecí Péter Szijjártó. Šéf diplomacie povedal, že až do septembra bolo Maďarsko najhlasnejším a najaktívnejším zástancom integračných snáh Ukrajiny, avšak schválenie kontroverzného školského zákona považuje za podraz. Szijjártó pripomenul, že keď ukrajinský parlament schválil uvedený zákon, Maďarsko vyzvalo Ukrajinu aby odvolala túto právnu normu, "brutálne okliešťujúcu" práva menšín žijúcich na Ukrajine. Nový ukrajinský zákon o vzdelávaní, ktorý prezident Petro Porošenko podpísal 26. septembra, vyvolal obavy a protesty v Maďarsku, Rumunsku, Rusku a Moldavsku. Ide najmä o článok 7, v ktorom sa píše, že ukrajinský štát bude garantovať vzdelávanie od 5. triedy základnej školy len v ukrajinčine. Ukrajina po ostrej kritike zo zahraničia zaslala túto spornú časť zákona na expertízu do Rady Európy. Parlamentné zhromaždenie Rady Európy (PZ RE) 12. októbra prijalo rezolúciu s odporúčaniami týkajúcimi sa ukrajinského zákona o vzdelávaní. PZ RE v dokumente vyjadrilo znepokojenie z toho, že ukrajinský zákon náležitým spôsobom neberie do úvahy záujmy národnostných menšín a narúša rovnováhu medzi ich jazykmi a úradným jazykom krajiny.


Žiadne reklamy Islamského štátu. YouTube bude zobrazovať antipropagandu

Google pomôže proti teroristom, k filtrovaniu obsahu pridáva presmerovania.

MOUNTAIN VIEW, BRATISLAVA. Ľudí, ktorí hľadajú videá s násilnou extrémistickou propagandou, začne populárna služba YouTube presmerovávať k inému obsahu. Namiesto videí, ktoré ukazujú popravy pod vlajkou Islamského štátu, sa ľuďom zobrazia dokumentárne a reportážne videá s výpoveďami obetí postihnutých častí krajín. Dosiaľ moderátori spoločnosti iba mazali videá, ktorých obsah bol v rozpore s pravidlami používania služieb. Google, Facebook a ďalšie firmy však čelia obvineniam, že nezasahujú dostatočne rýchlo a dôsledne. Niektoré výrazy tak budú pri vyhľadávaní na YouTube podľa BBC spracované novým spôsobom. Google chce takýmto spôsobom bojovať proti radikalizácii moslimov. Aby bol projekt transparentný, kľúčové slová a materiály k tejto iniciatíve sprístupňuje v rámci projektu The Redirect Method i ostatným prevádzkovateľom služieb. Tím za projektom verí, že neutrálny charakter výpovedí a dokumentov môže mať účinný výchovný efekt. Ak sa nový prístup osvedčí, Google chce do systému zapojiť aj umelú inteligenciu. Mohla by z histórie hľadaní a charakteru prezeraných videí určiť povahu používateľov. V tejto chvíli firma zapojil kľúčové slová iba v anglickom jazyku. Postupne však chce pridať ďalšie reči: vrátane arabčiny.


Štátna poisťovňa si uplatní náhradu škody 15-tisíc. Zaplatí ju Forai, Vaďura a Borovková

BRATISLAVA. Štátna Všeobecná zdravotná poisťovňa (VšZP) rozhodla, voči komu si uplatní náhradu škody v celkovej výške 15-tisíc eur za chyby pri zazmluvňovaní s poskytovateľmi zdravotnej a lekárenskej starostlivosti, ktorú jej potvrdil Úrad pre dohľad nad zdravotnou starostlivosťou (ÚDZS). Uhradiť ju majú bývalí členovia predstavenstva VšZP Marcel Forai, Miroslav Vaďura a Antónia Borovková. Forai a Vaďura sú tiež bývalými šéfmi VšZP. TASR to potvrdila hovorkyňa VšZP Petra Balážová. O prípade ako prvý informoval web aktuality.sk. "Všetkým trom bude zaslaná výzva na úhradu," povedala Balážová. Ak po výzve vzniknutú škodu neuhradia, zdravotná poisťovňa sa chce obrátiť na súd. "VšZP si uplatňuje škodu voči všetkým bývalým členom predstavenstva spoločne a nerozdielne," uviedla hovorkyňa. O zosobnení pokuty Foraiovi, Vaďurovi a Borovkovej rozhodlo predstavenstvo VšZP na základe odporučenia škodovej komisie. Tá poukázala na to, že ju treba uplatniť voči štatutárnemu orgánu spoločnosti, ktorý pôsobil v období, keď boli podľa rozhodnutia ÚDZS porušené zákonné povinnosti. ÚDZS v tejto veci prešetroval desiatky zmlúv, medzi nimi aj tie pre firmy tety bývalého šéfa VšZP Marcela Foraia. Zameral sa na to, ako štátna poisťovňa zazmluvňovala a vyplácala 40 poskytovateľov od januára 2005 do júna 2015. "Išlo o cca 50 zmlúv, pričom každá zmluva obsahovala v priemere 19 dodatkov. Boli medzi nimi aj medializované zmluvy uzatvorené s poskytovateľmi zdravotnej starostlivosti Welix, Medical Cassovia, Bravia, Brilance a Endotop," informovala hovorkyňa úradu Andrea Pivarčiová. ÚDZS nedávno potvrdil VšZP i pokutu vo výške 75-tisíc eur za pochybenia pri uzatvorení zmluvy s klinikou Kostka. "VšZP si škodu uplatnila v prebiehajúcom trestnom konaní," dodala Balážová.


Patti Smithová: Krstná mama punku oslavuje 71 rokov

Hudobníčka si nikdy nepotrpela na vzhľad, stavila na talent a to zafungovalo.

Patti Smithová kašle na to, ako vyzerajú jej vlasy alebo či je jej oblečenie príliš maskulínne. Vie, že si úctu získala svojou hudbou. Odjakživa bola iná. Meno v hudobnom priemysle si urobila v sedemdesiatych rokoch, keď v New Yorku začínala ako interpretka a poetka zároveň. Jej hudba totiž nebola len o prázdnych slovách. Patti ňou chcela vyjadriť dôležité myšlienky. Nebála sa konfrontácie, bola excentrická a je taká dodnes. V tej dobe sa niečo také však nenosilo. Veľakrát si vypočula na pódiu pokriky z obecenstva, ktoré ju posielali „späť do kuchyne“. „Niekedy sa mi podarilo povedať niečo inteligentné, inokedy som len nadávala,“ povedala pre The Guardian. Odjakživa odmietala stotožniť sa s predstavou väčšiny o tom, ako by mala vyzerať a správať sa v určitom veku. Narodila sa v Chicagu 30. decembra 1946 ako jedno zo štyroch detí. Trpela často chorobami, najmä šarlachom. Ten ju na dlhú chvíľu pripútal k posteli a tak mladá Patti trávila čas tým, že čítala knihy, počúvala hudbu a nechala sa unášať vlastnou fantáziou. Bob Dylan a Jim Morrison sa stali jej idolmi. Odišla do New Yorku s pár kúskami oblečenia, ceruzkami na kreslenie a knihou poézie. Postupne sa osmelila a začala spievať. Dala sa dokopy s gitaristom Lennym Kayeom a Richardom Sohlom, ktorý hral na klávesy. Tak vznikla ich kapela Patti Smith Group a prvý singel Piss Factory. V roku 1975 sa jej podarilo vydať prvý album Horses a vďaka svojej poetickej hudby sa zaradila k veľkým menám ako Blondie či Ramones, s ktorými formovala newyorskú punkrockovú scénu. Album predstavoval obrovský úspech a bol kritikmi veľmi chválený. S Brucom Springsteenom o pár rokov neskôr napísala pieseň Because The Night, ktorá hráva v rádiách dodnes a ktorá ju preslávila vo svete. Po roku 1979 a štyroch vydaných albumoch sa však stiahla do úzadia. Niektorí vraveli, že dôvodom je jej žiarlivý muž Fred „Sonic“ Smith, iní zas, že trpela závislosťou na drogách. Tak či onak, ťažké časy ju ešte len čakali. V roku 1988 vydala ďalší album Dream Of Life, no o rok neskôr zomrel Robert Mapplethorpe, fotograf, s ktorým kedysi žila a ktorý fotil aj jej kapelu. Ich vzťah vak v minulosti skončil, keď Mapplethorpe zistil, že je homosexuál. V roku 1994 zas zomrel jej manžel Fred, s ktorým má syna. Patti sa však ani nestihla spamätať a jej brat, ktorý bol zároveň aj jej manažérom, zomrel na mozgovú príhodu. Musela svoj život začať budovať odznova a znova sa zrodiť. Hudobníčka a skladateľka stále písala piesne a vďaka tomu vydala ďalších šesť albumov a preslávila sa aj svojim androgýnnym štýlom obliekania a nikdy nezmeneným účesom, rozpustenými vlasmi s naznačenou ofinou. Dodnes píše poéziu a je známa aj svojim postojom voči vojnám a aktivizmom. Pravidelne sa zúčastňuje protestov a na vyjadrenie svojich myšlienok využíva aj hudbu. V roku 2005 získala od francúzskeho ministra kultúry ocenenie Commandeur dans l'Ordre des Arts et des Lettres. V roku 2007 zas bola uvedená do Rockenrollovej siene slávy. Uvedenie prijala so slovami, že jej tento úspech pred rokmi predpovedal jej zosnulý manžel. Ako autorka básní a piesní si uvedomuje strasti života, no ostáva optimistická. V roku 2012 ikona vo svojom prejave pred mladými ľuďmi hovorila o tom, čo je v živote dôležité: „Vytvorila som piesne, pri ktorých sa mi zdalo, že ich takmer nikto nepočúva. Napísala som knihu, ktorú si možno prečítalo len 50 ľudí. Ale robíme veci ďalej, ak cítime, že musíme, pretože je to naša úloha. Musíte hlavne vedieť, čo chcete a nasledovať ten hlas. A pochopiť, že to bude naozaj ťažké. Pretože život je zložitý. Prídete o ľudí, ktorých ľúbite, zažijete zlomené srdce, občas ochoriete, inokedy zažijete naozaj nepríjemnú bolesť zubov. No na druhej strane, zažijete aj množstvo krásnych skúseností. Niekedy to bude možno len obloha. Inokedy kus práce, ktorú ste vykonali a pri ktorej ste sa cítili skvele. Alebo nájdete človeka, ktorého budete ľúbiť, budete mať deti. V živote je veľa nádherných vecí.Takže, keď trpíte, je to súčasť balenia. Vždy hovorím, že treba ostať silný, baviť sa, ale čestne zostať zdravý, pretože je pred nami ešte veľa výziev a byť šťastný.“


DOBRÉ RÁNODobré ráno: Dve ženy, ktoré chýbali vedľa Andreja Kisku

Predstavenie strany

Kiskov tím

Reakcia PS/Spolu

Reakcie politikov

Komentár Tkačenka

Matovič k Remišovej

Podcast

Rozhovor s Krpelanom

Stĺpček

Komentár

Andrej Kiska povedal, aká a kto bude jeho strana.

Takže už to nie sú klebety, ale je to oficiálne. Nová strana dnes už exprezidenta Andreja Kisku sa bude volať Za ľudí, jej súčasťou sú starostovia a primátori, ale trebárs aj Juraj Šeliga, ktorý spoluorganizoval protesty Za slušné Slovensko či bývalá europoslankyňa Jana Žitňanská.  Kiska svoju stranícku kariéru symbolicky odštartoval v Banskej Bystrici, v strede Slovenska. Do pár hodín mu koalícia Progresívne Slovensko a Spolu odkázala, že s ním chcú rozprávať o spolupráci. A že majú spoločného oveľa viac, ako si všetci mysleli. Akú teda Andrej Kiska predstavil stranu, kto sú ľudia v nej, aká bude ich budúcnosť a či naozaj skončia ako veľká koalícia s inými stranami? Tomáš Prokopčák sa rozpráva s Luciou Praus Krbatovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Vlna teplého vzduchu cez víkend priniesla na východ Slovenska silné búrky a prívalové dažde. Intenzívny vietor a následné zrážky dokonca spôsobili v niektorých obciach povodne, mimoriadnu situáciu v nedeľu vyhlásilo napríklad Spišské podhradie. Včera sa už počasie malo upokojiť. Ministerstvo obrany ide preverovať svoj vlastný tender na nákup transportérov 4x4 a predĺžilo termín, do ktorého je možné predkladať ponuky. Postup ministerstva skontroluje Úrad na verejné obstarávanie. Opozícia tvrdí, že zákazka za viac ako 300 miliónov eur je vopred dohodnutou súťažou. Navyše transportéry bude potrebné dovybaviť. Po viac ako 15 hodinách sa v Argentíne a v Uruguaji podarilo obnoviť dodávky elektrickej energie. V nedeľu región postihol rozsiahly výpadok, bez elektriny zostalo zhruba 50 miliónov ľudí. Momentálne prebieha vyšetrovanie, čo takýto obrovský výpadok - zasiahnuté totiž boli aj časti Brazílie, Čile a Paraguaja - spôsobilo, argentínske úrady nevylúčili ani kyberútok. Irán priznal, že do desiatich dní prekročí limit na zásoby obohateného úránu, ktorý určila medzinárodná dohoda z roku 2015. Irán tiež niekoľkonásobne zvýšil produkciu uránu: krajina hovorí, že dôvodom sú potreby ich jadrovej elektrárne a výskumného reaktoru. Niektoré štáty sa ale obávajú, že skutočným cieľom Iránu je vytvorenie jadrových zbraní. Administratíva amerického prezidenta Donalda Trumpa údajne tlačí na NASA, aby nehovorila, že prebieha klimatická zmena a spôsobil ju človek. Trumpovo okolie podľa agentúry AP dokonca chce, aby NASA podporovala a šírila názory klimaskeptikov, ktoré sú na úrovni konšpiračných teórií. Možno to poznáte, možno nie, no britská BBC má aj ako svoj podcast diskusnú sériu In Our Time. Melvyn Bragg si tam voláva rôznych odborníkov na tému, o ktorej sa rozhodne urobiť zhruba hodinovú reláciu. Odporúčam tento podcast skúsiť, nedávno sa tam napríklad objavili zaujímavé epizódy o Inkoch či o rímskom cisárovi Nerovi – a ak vás zaujíma antika, tak aj posledná epizóda nášho podcastu Dejiny bola práve o starovekých Grékoch a o tom, ako si predstavovali svet okolo seba. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


OĽaNO nepodporí jedného kandidáta na prezidenta

Matovič označil za vhodných kandidátov Čapútovú, Mikloška aj Mistríka.

BRATISLAVA. Parlamentné hnutie Obyčajní ľudia a nezávislé osobnosti (OĽaNO) v prezidentských voľbách nedáva svoju podporu iba jednému z kandidátov na prezidenta. Povedal to na dnešnej tlačovej besede líder hnutia Igor Matovič s tým, že v ich očiach sú Robert Mistrík, Zuzana Čaputová a František Mikloško trojicou demokratických kandidátov, z ktorých by každý bol dobrým prezidentom republiky. Otvorene však Matovič povedal, že on osobne Mikloška voliť nebude, lebo v prieskumoch nemá dosť preferencií. "Voliť kandidáta, kde by môj hlas prepadol, určite voliť nebudem. Ja sa rozhodujem medzi Čaputovou a Mistríkom," priblížil s tým, že nechce, aby sa do druhého kola dostal kandidát Štefan Harabin. Matovič dodal, že pri voľbe hlavy štátu sa ľudia rozhodujú najmä na základe svojho úsudku a nie na základe odporúčania politickej strany."Naše hnutie urobilo najviac preto, aby demokratický volič mal iba jedného kandidáta v prvom kole volieb. Ako jediná opozičná strana sme sa správali zodpovedne. Pozvali sme trojicu za spoločný stôl a chceli sme sa baviť o spoločnom postupe," uviedol s tým, že iba Mikloško sa nezúčastnil. Pripomenul, že Mistrík aj Čaputová prisľúbili, že sa budú správať zodpovedne. Podľa OĽaNO v prípade, ak bude hrozba zvolenia Harabina či Mariana Kotlebu, Mistrík či Čaputová urobí správne rozhodnutie a vzdá sa kandidatúry v prospech druhého. "Rešpektujeme ich súčasné rozhodnutia a postoje. Ale jeden aj druhý nám pripadá, akoby sa spoliehali, že Štefan Harabin sa do druhého kola nedostane. Stále verím v zodpovednosť týchto kandidátov," uviedol Matovič a dodal, že verí, že Mistrík a Čaputová učinia zadosť svojmu prísľubu. "Môžeme odporúčať vhodného kandidáta, ale zostaneme stáť na pôvodnom, že vidíme troch dobrých kandidátov. Myslíme, že ktorýkoľvek z trojice by bol dobrým kandidátom," uviedol.Zároveň Matovič vyzval liberálnych kandidátov, aby nedráždili kresťanov vyjadreniami o kontroverzných témach, o partnerstvách homosexuálnych párov, adopciách. "Prezident má v tejto veci nulové kompetencie," povedal. Zároveň vyzval voličov, aby nepodliehali manipuláciám, falošným správam, ale aby sa rozhodovali v prospech slušného Slovenska. Matovič ešte 13. februára hovoril, že Zuzana Čaputová by sa mala zachovať zodpovedne a odstúpiť zo súboja o prezidentské kreslo. Povedal to po tom, ako prezentoval výsledky prieskumu agentúry Focus, ktorý si hnutie dalo vypracovať. Matovič sa odvolával na to, že podľa prieskumu agentúry Focus by sa do druhého kola mohol dostať Štefan Harabin, ak by v jeho prospech odstúpil líder Ľudovej strany Naše Slovensko Marian Kotleba. Takisto podľa prieskumu vyplýva, že šancu poraziť Maroša Šefčoviča má Robert Mistrík. Čaputová by podľa tohto prieskumu nad Šefčovičom nezvíťazila. Matovič preto zdôraznil, že "je zodpovedné neriskovať Harabina v druhom kole a neriskovať to, že Robert Fico sa stane predsedom Ústavného súdu". Tvrdil totiž, že víťazstvom Šefčoviča by sa Fico šéfom košického súdu stal. Matovič sa teda prikláňal k možnosti, aby sa Čaputová vzdala kandidatúry.V súčasnosti sa uchádza o kreslo prezidenta 14 kandidátov. Prvé kolo volieb je naplánované na 16. marca, druhé na 30. marca tohto roka.


V Maďarsku pokračuje proces v kauze úmrtia migrantov v kamióne

Prokuratúra žiada doživotný trest pre štyroch obžalovaných, ostatní obvinení by mali podľa dostať tresty rôznej dĺžky.

BUDAPEŠŤ. Súdny proces so skupinou prevádzačov, ktorá je obvinená zo zavinenia smrti 71 migrantov, nájdených v auguste 2015 v odstavenom chladiarenskom aute na východe Rakúska, pokračoval v pondelok v juhomaďarskom Kecskeméte prezentovaním zlúčeného spisu obžaloby. Agentúra MTI uviedla, že prokurátor oboznámil súd so spisom obžaloby po tom, ako prokuratúra zlúčila dva úzko súvisiace prípady. Počet obvinených tak stúpol z 11 na 14. Prokuratúra žiada doživotný trest pre štyroch obžalovaných, ostatní obvinení by mali podľa nej dostať tresty odňatia slobody rôznej dĺžky. Zo spisu obžaloby okrem iného vyplynulo, že 26-ročný Afganec bol na vrchnom stupni v hierarchii zločineckej skupiny. V lete roku 2015 viackrát riadil činnosť gangu. Zúčastnil sa prípravy pašovania stoviek migrantov do krajín západnej Európy a riadil aj činnosť vodičov prepravujúcich migrantov, vrátane vodiča vozidla, v ktorom zomrelo 71 cudzincov. Ďalšími obvinenými zlúčeného procesu sú dvaja Bulhari vo veku 33 a 34 rokov. V pôvodnom procese boli pred súd postavení pre obvinenie z členstva v prevádzačskej organizácii desiati muži afganského a bulharského pôvodu. Štyria z nich, Afganec identifikovaný ako vodca skupiny a traja Bulhari, sú tiež obvinení z trestného činu kvalifikovanej vraždy. Jedenásty obžalovaný, ktorý pochádza takisto z Bulharska, je na úteku a súdia ho v neprítomnosti. Chladiarenské vozidlo s mŕtvymi migrantmi, slúžiace pôvodne potravinárskemu podniku zo Slovenska, nechali prevádzači odstavené na diaľnici pri rakúskej obci Parndorf. V nákladnom priestore bolo zatvorených 59 mužov, osem žien a štyri deti, pričom sa predpokladá, že sa zadusili ešte na území Maďarska. Prokuratúra tvrdí, že obžalovaní prepašovali cez Maďarsko smerom do západnej a severnej Európy zhruba 1200 migrantov. Proces, ktorý sa začal 21. júna, by sa mal skončiť vynesením rozsudkov ešte pred koncom roka 2017.


Austrálčania podporili v prieskume manželstvá ľudí rovnakého pohlavia

Premiér po zverejnení výsledkov prieskumu prisľúbil, že legislatívu predloží do Vianoc.

CANBERRA. Austrálčania vyjadrili v prieskume prostredníctvom pošty podporu uzákoneniu manželstiev osôb rovnakého pohlavia. Austrálsky štatistický úrad v stredu oznámil, že za príslušnú zmenu legislatívy hlasovalo viac ako sedem miliónov voličov, čo je 61,6 percent. Na dva mesiace trvajúcom prieskume sa zúčastnilo približne 12 miliónov zo 16 miliónov oprávnených voličov. Premiér Malcolm Turnbull po zverejnení výsledkov prieskumu prisľúbil, že legislatívu predloží do Vianoc. "Hlasovali za spravodlivosť, oddanosť, za áno pre lásku," uviedol s tým, že treba rešpektovať hlas ľudu. Niektorí vládni poslanci sa však vyjadrili, že za uzákonenie manželstiev osôb rovnakého pohlavia nezahlasujú bez ohľadu na výsledky prieskumu, pripomína agentúra AP.


Využitie dronov v EÚ dostane nové centrálne pravidlá

Poslanci EP presadili, aby bezpečnosť dronov mali na pamäti už dizajnéri.

BRUSEL. Poslanci Európskeho parlamentu (EP) v utorok v Štrasburgu schválili novelu pravidiel bezpečnosti civilného letectva, ktorá okrem iného zavádza celoúnijné zásady pre prevádzku dronov zamerané na zvýšenie ich bezpečnosti. Text nariadenia, ktorý je výsledkom rokovaní a dohody poslancov so zástupcami Rady EÚ z novembra 2017, definuje na úrovni EÚ kľúčové zásady týkajúce sa využívania všetkých bezpilotných lietadiel a ich prevádzkovateľov. Cieľom nových predpisov je zaistenie rovnakej úrovne bezpečnosti dronov v celej Únii. Výrobcom by mali zabezpečiť celoúnijnú právnu istotu a predvídateľnosť pri navrhovaní a konštruovaní bezpilotných lietadiel. Podľa údajov výskumného centra EP rýchlo sa rozvíjajúci sektor dronov vytvorí do roku 2050 viac ako 150.000 nových pracovných miest a za desať rokov by odvetvie mohlo predstavovať desať percent trhu leteckej dopravy EÚ s obratom približne 15 miliárd eur ročne. Drony sa zvyčajne používajú na sledovanie, inšpekciu a fotografovanie. Mnohé orgány EÚ ich používajú na kontrolu plynovodov a káblov vysokého elektrického napätia, na postrekovanie plodín, pátracie a záchranárske aktivity, kontrolu hraníc či monitorovanie lesných požiarov. V súčasnosti je využívanie dronov, ktorých hmotnosť nepresiahne 150 kilogramov, regulovaná iba na úrovni členských štátov, pričom rôznorodosť vnútroštátnych predpisov v oblasti dizajnu či bezpečnosti dronov brzdí rozvoj trhu s bezpilotnými lietadlami v EÚ. Poslanci presadili, aby bezpečnosť dronov mali na pamäti už dizajnéri. Tí musia zabezpečiť, aby konštrukcia dronu neohrozovala ľudí. Bezpilotné lietadlá by mali byť vybavené istými prvkami a funkciami - napríklad systémom zabraňujúcim zrážkam či systémom automatizovaného pristávania v prípade straty kontaktu či kontroly nad strojom. Prevádzkovatelia sa budú musieť oboznámiť so všetkými pravidlami, ktoré sa na nich vzťahujú, a budú zodpovední za bezpečnú prevádzku dronu, teda za neohrozenie verejnosti či iných objektov vo vzduchu. Prevádzkovatelia väčších dronov, ktoré môžu v prípade zrážky spôsobiť ľuďom zranenie, by mali byť zaregistrovaní vo vnútroštátnych registroch a ich stroje na účely ľahšej identifikácie označené. Európska komisia by mala na základe týchto kľúčových zásad vypracovať detailnejšie celoúnijné pravidlá. Tie by mali zadefinovať obmedzenia maximálnej prevádzkovej vzdialenosti či nadmorskej výšky a určiť, ktoré drony by mali na základe rizík spojených s ich využívaním podliehať certifikácií. Budúce pravidlá tiež vymedzia, ktorí operátori budú musieť byť zaškolení a zaregistrovaní a ktoré drony budú mať dodatočné bezpečnostné prvky v povinnej výbave. "Nový regulačný rámec týkajúci sa civilného používania leteckých lietadiel je skutočným míľnikom. Je dôležité, aby boli európske pravidlá flexibilné a pripravené na budúcnosť, aby nebránili technologickému vývoju v inovatívnom európskom leteckom odvetví," uviedol holandský poslanec Matthijs van Miltenburg z Výboru EP pre dopravu, ktorý je tieňovým spravodajcom tohto uznesenia. Nariadenie, ktoré schválil EP, prináša okrem spoločných zásad využívania dronov aj novelizáciu pravidiel v oblasti bezpečnosti letectva. Cieľom sú moderné, primerané a na rizikách založené právne predpisy, ktoré pomôžu udržať vysokú úroveň bezpečnosti leteckej dopravy v EÚ aj pri očakávanom náraste jej intenzity v nasledujúcich rokoch. Pozmenené pravidlá posilňujú spoluprácu medzi Európskou agentúrou pre bezpečnosť letectva (EASA) a vnútroštátnymi orgánmi, napríklad v prípade letov nad konfliktnými zónami. Schválený text tiež poveruje eurokomisiu vypracovaním štandardov pre získavanie údajov z letových zapisovačov v reálnom čase s cieľom urýchliť poskytnutie pomoci v prípade núdze.


Rusko považuje ukrajinský jazykový zákon za škandalózny

Takáto legislatíva len prehĺbi rozkol v ukrajinskej spoločnosti, upozornilo Rusko.

MOSKVA. Za škandalózny označila vo štvrtok Moskva novelu ukrajinského jazykového zákona, ktorý preferuje používanie ukrajinčiny pred ruštinou vo verejnom priestore. "Je to škandalózny zákon, inak sa to nedá nazvať," uviedla hovorkyňa ruského ministerstva zahraničných vecí Marija Zacharovová, ktorú citovala agentúra AFP. Dodala, že takáto legislatíva len "prehĺbi rozkol v ukrajinskej spoločnosti" a znemožní "ukončenie pretrvávajúcej ukrajinskej krízy". Ukrajinský parlament vo štvrtok schválil nový jazykový zákon, ktorý posilňuje používanie ukrajinčiny. Legislatíva bude vyžadovať zvýšenú mieru používania ukrajinského jazyka v médiách a verejnej správe. Rozhodnutie ukrajinskej Najvyššej rady s najväčšou pravdepodobnosťou pobúri rusky hovoriace oblasti Ukrajiny, ako aj Moskvu, píše agentúra AFP. Schválená legislatíva totiž zvyšuje kvóty pre používanie ukrajinčiny v televízii a rozhlase. Novelu jazykového zákona podporilo 278 poslancov, pričom minimálny počet potrebný na jeho schválenie bol 226 zákonodarcov. Po uplatnení zákona budú na jeho dodržiavanie dohliadať osobitní inšpektori. Budú môcť byť na zasadaní akéhokoľvek štátneho orgánu a budú si môcť vyžiadať dokumenty od verejných organizácií i politických strán. Ich kompetenciou bude aj udeľovanie pokút. Ukrajinská Najvyššia rada prijala tento zákon v prvom čítaní už 4. októbra 2018. Pre druhé čítanie bolo predložených približne 2500 pozmeňujúcich návrhov.


Novou šéfkou Coca-Coly pre Slovensko a Česko je Grékyňa

Maria Anargyrou-Nikolić v minulosti pracovala aj pre spoločnosť Nestlé.

PRAHA. Novou generálnou riaditeľkou nápojovej spoločnosti Coca-Cola HBC pre Česko a Slovensko sa od júla stala Maria Anargyrou-Nikolić. Spoločnosť to oznámila v tlačovej správe. Štyridsaťštyriročná Anargyrou-Nikolić bola doteraz riaditeľkou firmy pre Chorvátsko, Slovinsko a Bosnu a Hercegovinu. "Za riadenie českej a slovenskej časti spoločnosti Coca-Cola HBC cítim veľkú zodpovednosť. Priamo zamestnávame približne tisíc zamestnancov, ďalších tisíc pracovných miest vytvárame nepriamo u našich zákazníkov a dodávateľov," uviedla nová riaditeľka. Po roku a pol nahradila doterajšieho riaditeľa Tomáša Gawlowského, ktorý zo skupiny odišiel a vracia sa do Švajčiarska, kde žije. Gawlowski sa stal generálnym riaditeľom spoločnosti Coca-Cola pre český a slovenský trh vlani vo februári. Vo funkcii vystriedal Tomáša Kadleca, ktorý firmu viedol 15 rokov. Gawlowski bol predtým generálnym riaditeľom nápojovej firmy vo Švajčiarsku. Anargyrou-Nikolić študovala v Grécku, pred svojím pôsobením vo firme pracovala pre Nestlé. Do skupiny nastúpila v roku 2010 na pozíciu marketingovej riaditeľky pre Srbsko a Čiernu Horu. V roku 2013 bola menovaná obchodnou riaditeľkou. Firma uvádza, že sa pod jej vedením podarilo zvýšiť trhový podiel spoločnosti na miestnom trhu nielen v objeme predaného tovaru, ale aj v obrate spoločnosti. Predvlani sa stala generálnou riaditeľkou tamojšej oblasti. Coca-Cola pôsobí na českom trhu od roku 1991, na slovenskom od roku 1993. Spoločná operačná jednotka, ktorá vznikla pred 11 rokmi, patrí do skupiny Coca-Cola Hellenic operujúcej v 28 krajinách Európy, Ázie a Afriky.


Severokórejčana zadržaného kvôli vražde Kimovho brata prepustia a deportujú

Malajzia opäť zavedie víza pre obyvateľov Severnej Kórey.

KUALA LUMPUR. Severokórejčan, ktorý je v malajzijskej metropole Kuala Lumpur vo väzbe v súvislosti s minulomesačnou vraždou Kim Čong-nama, bude prepustený a deportovaný. Informovali o tom vo štvrtok malajzijskí predstavitelia. Ri Čong-čchola, ktorého vzali do väzby 17. februára, pošlú najprv v piatok na prisťahovalecký úrad a potom ho deportujú do Severnej Kórey (KĽDR), pretože nemá platné cestovné dokumenty, oznámil malajzijský generálny prokurátor Apandi Ali. Kim Čong-nama, nevlastného brata severokórejského vodcu Kim Čong-una, zavraždili 13. februára na medzinárodnom letisku v Kuala Lumpure. Obaja súrodenci si boli odcudzení a starší Kim Čong-nam žil v exile. Polícia neinformovala, prečo Ri Čong-čchola zadržiavala. Malajzijský vicepremiér Zahid Hamidi vo štvrtok vyhlásil, že severokórejskí občania cestujúci do Malajzie budú musieť požiadať o víza a toto nariadenie začne platiť od budúceho týždňa. Severokórejčania mohli dosiaľ vstúpiť na územie Malajzie bez víz a zostať tam maximálne 30 dní. Cieľom zmeny je zmierniť bezpečnostné obavy po vražde Kim Čong-nama, dodal vicepremiér. Malajzijský súd v stredu obžaloval v prípade smrti Kim Čong-nama dve podozrivé ženy z vraždy. Údajne mu potreli tvár vysoko toxickou chemickou nervovou látkou VX. Za takýto čin sa po usvedčení na súde udeľuje v Malajzii trest smrti. Obžalovanými sú 29-ročná Vietnamka Doan Thi Huong a 25-ročná Indonézanka Siti Aishahová. Polícia stále pátra po celkovo siedmich Severokórejčanoch, ktorí sú podľa nej do vraždy zapletení, vrátane diplomata zo severokórejského veľvyslanectva v Kuala Lumpure a zamestnanca štátnych aerolínií Air Koryo. Polícia požiadala Interpol o vydanie varovania pred štyrmi osobami, ktoré ušli z Malajzie do Pchjongjangu v deň vraždy Kim Čong-nama. Zvyšné tri osoby sa údajne nachádzajú v Malajzii. Pchjongjang poslal v utorok 28. februára do Malajzie delegáciu vysokopostavených diplomatov, aby sa pokúsili získať telo Kim Čong-nama. Vražda, vyvolávajúca pozornosť médií na celom svete, vniesla napätie do vzťahov medzi Pchjongjangom a Kuala Lumpurom.


Predchodcovia dnešných Britov mali tmavú pokožku a modré oči

Muž z Cheddaru bol približne 166 centimetrov vysoký.

LONDÝN. Analýza vzoriek DNA odobratých z kostry muža, ktorý žil v Británii pred približne 10-tisíc rokmi, naznačuje, že predkovia dnešných Britov mali "tmavú až čiernu" pokožku a modré oči, napísala v stredu agentúra DPA s odvolaním sa na vyhlásenie vedcov z londýnskeho Prírodopisného múzea. Vedci vykonali analýzu DNA odobratej z takmer úplne zachovanej kostry človeka, patriaceho k druhu Homo sapiens, známej pod označením Muž z Cheddaru. Kostra dostala meno po Cheddarskej rokline v grófstve Somerset na juhozápade Anglicka, kde bola v roku 1903 nájdená. "Muž z Cheddaru bol lovec a zberač žijúci v strednej kamennej dobe. Išlo o moderného človeka s tmavou pokožkou a modrými očami," uviedol Tom Booth z londýnskeho Prírodopisného múzea. Dodal, že Muž z Cheddaru bol približne 166 centimetrov vysoký a zomrel niekedy po dovŕšení 20. roku života. "Až donedávna sa predpokladalo, že ľudia sa rýchlo prispôsobili a ich pokožka zbledla po príchode do Európy, čo bolo pred približne 45-tisíc rokmi", povedal Booth. Bledá pokožka lepšie pohlcuje ultrafialové žiarenie a pomáha ľuďom predchádzať nedostatku vitamínu D aj v oblastiach, kde je menej slnečného svetla. Muž z Cheddaru mal "genetické markery pre pigmentáciu pokožky, ktoré sa väčšinou spájajú so subsaharskou Afrikou. Je to v súlade s celým radom nálezov telesných pozostatkov ľudí z obdobia mezolitu, ktoré objavili v celej Európe," povedal Booth.


Tuniská vláda po dňoch protestov ohlásila nové sociálne reformy

TUNIS. Tuniská vláda po dňoch násilných protestov ohlásila nové sociálne reformy. Protesty proti zvyšovaniu cien a daní vypukli v predstihu pred siedmym výročím zvrhnutia autokratického prezident Zajna al-Ábidína bin Alího, ktoré pripadá na dnešnú nedeľu. Počas protestov pozatýkali poriadkové sily už viac než 800 ľudí.Vláda v reakcii mimoriadne zasadala a následne oznámila, že do parlamentu predložila plány na reformu zdravotníctva, výstavby a väčšiu podporu pre chudobných. Sociálne programy by sa mali dotknúť okolo 250-tisíc rodín z nižších a stredných vrstiev.Vláda ohlásila zvyšovanie daní a cien v rámci rozpočtu na rok 2018, ktorého cieľom malo byť zníženie štátneho deficitu. V decembri Medzinárodný menový fond (MMF) Tunisku oznámil, že potrebuje podniknúť "urgentné kroky" na zníženie svojho deficitu.


Imám hlavnej mešity v Madride odsúdil útoky v Katalánsku

Housam Khoja vyhlásil, že teroristi nezastupujú ani islam, ani moslimov.

MADRID. Imám hlavnej mešity v španielskom hlavnom meste Madrid Housam Khoja odsúdil minulotýždňové krvavé útoky v Barcelone a jej okolí. Vyhlásil, že "tí, čo podnikajú tento druh činov, nezastupujú ani islam, ani moslimov". Moslimský duchovný Khoja počas piatkových modlitieb po arabsky aj po španielsky povedal, že "jeho odsudzujúce slová by mal pochopiť každý". K zodpovednosti za útoky v katalánskej metropole Barcelona a neďalekom prímorskom letovisku Cambrils, pri ktorých zahynulo 15 ľudí a ďalších približne 120 utrpelo zranenia, sa prihlásila extrémistická organizácia Islamský štát (IS). Po piatkovom obrade v Madride riaditeľ miestneho Islamského kultúrneho centra Sami El Mushtawi vyhlásil, že islam je mierové náboženstvo, a ospravedlnil sa za konanie malého počtu moslimov. Takisto poprosil o znášanlivosť, pretože podľa jeho slov v posledných dňoch zaútočili na moslimov v Madride, Granade a na ďalších miestach. Španielsko malo koncom minulého roka takmer dva milióny moslimských obyvateľov, väčšinu z nich Španielov. Premiér Mariano Rajoy v piatok informoval, že na stretnutí na budúci týždeň navrhne nové opatrenia na zlepšenie koordinácie v rámci EÚ v boji proti terorizmu. Rajoy sa v pondelok 28. augusta pripojí k lídrom Nemecka a Talianska na stretnutí v Paríži, ktorého hostiteľom bude francúzsky prezident Emmanuel Macron. Podrobnosti svojich návrhov však neuviedol. Rajoy zdôraznil, že "dôležitými nástrojmi pre porážku teroristov sú politická jednota, koordinácia policajných síl a medzinárodná spolupráca". Premiér dodal, že jeho vláda je pripravená zmeniť zákony tak, aby "bolo možné bojovať proti novým podobám džihádistického terorizmu". Premiér odmietol kritiku koordinácie medzi španielskymi celoštátnymi úradmi a úradmi v katalánskom regióne, ktorá prebiehala pred útokmi, počas nich a po nich. Vyšetrovanie útokov zo 17.-18. augusta v Barcelone a Cambrils naznačuje, že väzby údajného vodcu teroristickej bunky na ďalšie extrémistické bunky a jeho záznamy v registri trestov ohľadne obchodovania s drogami zostali zrejme nepovšimnuté a nevyužité. Katalánska regionálna polícia nemala informácie, ktoré boli v rukách centrálnych španielskych úradov. Katalánsko má v Španielsku rozsiahlu autonómiu. Rajoy povedal v piatok novinárom, že "koordinácia bola plynulá a hladká, na úrovni politického rozhodovania aj na úrovni odbornej policajnej práce".


Nesedí mu Weber, Timmermans, ani Vestagerová. Macron chce na čele Komisie niekoho iného

BRUSEL. Troch top kandidátov na predsednícky post Európskej komisie (EK) lídri Európskej únie (EÚ) odmietli, informoval v piatok francúzsky prezident Emmanuel Macron. Za najpravdepodobnejších kandidátov na čelo tohto vplyvného európskeho orgánu sa považovali Nemec Manfred Weber, ktorý zastáva stredopravé pozície, stredoľavý Holanďan Frans Timmermans a zástankyňa voľného trhu, liberálka Margrethe Vestagerová z Dánska. Všetkých troch podporoval Európsky parlament, avšak Macron sa postavil proti tomuto systému, ktorý z nich urobil favoritov a na čele komisie, ktorá, okrem iného, navrhuje a presadzuje zákony EÚ, chce vidieť niekoho iného. Podľa neho pokračujú rozhovory medzi lídrami únie s cieľom nájsť iných kandidátov. O najvyšších postoch únie budú lídri znova rokovať na špeciálnom summite, ktorý ohlásili na 30. júna. Predstavitelia únie sa musia dohodnúť aj na novom predsedovi Európskej rady, šéfovi európskej diplomacie, šéfovi Európskej centrálnej banky a predsedovi Európskeho parlamentu. Pri prerozdeľovaní postov, ktoré nasleduje po májových eurovoľbách, musia dbať na regionálnu, rodovú aj politickú rovnováhu.


Pobrežie ostrova v Nemecku zaplavili kindervajíčka a lego kocky

Detskí obyvatelia ostrova Langeoog za to vďačia búrke.

BERLÍN. Následkom búrky, ktorá v stredu zasiahla sever a východ Nemecka, sa na pobrežie nemeckého severomorského ostrova Langeoog dostali tisíce plastových vajíčok s malými hračkami vnútri a tiež veľké množstvo lego kociek. Informovala o tom vo štvrtok agentúra DPA. Plastové vajíčka obsahujú návod na zostavenie hračiek písaný azbukou a pravdepodobne pochádzajú z kontajnera, ktorý počas stredajšej búrky spadol z nákladnej lode na ceste do prístavu v Bremerhavene, informovala agentúra AP. Podľa starostu ostrova Uweho Garrelsa sa na breh vyplavilo aj veľké množstvo plastových vreciek a ďalších obalov. "To už nie je vtipné. Hračky predstavujú veľkú záťaž pre životné prostredie a sú veľmi nebezpečné pre zvieratá," uviedol starosta. So zberom farebných hračiek pomáhajú hlavne deti zo škôlok, ktoré plastovú záplavu vítajú s nadšením, napísala agentúra AP.


Koalícia chce exprezidentom zvoleným do parlamentu pozastaviť výhody

Na problematiku výhod exprezidentov upozornil poslanec Kresák.

BRATISLAVA. Bývalí prezidenti, ktorí by sa po skončení sa mandátu stali poslancami Národnej rady či nastúpili by do inej ústavnej funkcie, by dočasne mohli prísť o svoje výhody, na ktoré majú nárok po odchode z Prezidentského paláca. Zmenu navrhujú koaliční poslanci, ktorí predložili do parlamentu novelu zákona o platových pomeroch niektorých ústavných činiteľov. Na problematiku výhod exprezidentov upozornil ešte v lete poslanec Peter Kresák (Most-Híd), pod novelu sa podpísali poslanci zo všetkých koaličných strán. Predkladatelia tvrdia, že je potrebné pripraviť legislatívu na situáciu, v ktorej by sa bývalý prezident stal napríklad poslancom NR SR, členom vlády, sudcom Ústavného súdu SR, predsedom Súdnej rady SR, sudcom, predsedom alebo podpredsedom Najvyššieho kontrolného úradu SR či generálnym prokurátorom. Poslanci sa okrem iného pýtajú, či by mala mať bývalá hlava štátu v tomto prípade právo na dvojnásobný poslanecký plat či k dispozícii vozidlo s vodičom financované z verejných zdrojov. Podľa návrhu je preto potrebné "jednoznačne precizovať, že výkon a výhody spojené s aktuálnou (aj nižšou) ústavnou funkciou (plat, funkčné príplatky, paušálne náhrady a náhrady ďalších výdavkov) majú mať prednosť pred výhodami plynúcimi z postavenia prezidenta po skončení sa výkonu jeho funkcie - a tieto dve veci nie je možné spájať". Navrhovaná legislatíva hovorí o tom, že pokiaľ bývalý prezident začne vykonávať inú funkciu ústavného činiteľa, malo by mu byť počas tohto obdobia pozastavené vyplácanie platu a nemala by mu byť poskytovaná ochrana náležiaca prezidentovi. Prezidentovi po skončení sa výkonu jeho funkcie patrí doživotne plat vo výške platu poslanca NR SR. Patrí mu tiež ochrana podľa rozsahu určeného Úradom na ochranu ústavných činiteľov. Koaliční poslanci poukazujú na to, že v uplynulých obdobiach sa stali hlavou štátu "mladé osobnosti, u ktorých je predpoklad, že aj po ukončení tejto svojej ústavnej funkcie môžu mať záujem vstúpiť do aktívnej politiky a uchádzať sa o niektorú ďalšiu ústavnú funkciu". Poslanci navrhujú, aby bola novela účinná od 1. januára 2020.


Gašpar mal zavádzať vyšetrovateľa vo veci lustrácie Kuciaka

Bývalý policajný prezident vypovedal v nitrianskej pobočke NAKA.

NITRA. V nitrianskej pobočke Národnej kriminálnej agentúry (NAKA) vypovedal v prípade lustrácie zavraždeného novinára Jána Kuciaka bývalý policajný prezident Tibor Gašpar. Informovala o tom RTVS na svojom facebookovom profile. Pred vyšetrovateľom vypovedal viac ako hodinu a poprel, že by vydal pokyn na lustráciu Kuciaka. Podľa informácii Denníka N mal Gašpar vyšetrovateľa zavádzať. Gašpar mal na jeseň 2017 nariadiť bývalému riaditeľovi finančného spravodajstva Pavlovi Vorobjovovi, aby Kuciaka lustroval (Kuciaka zavraždili vo februári 2018). Gašpar sa na výsluchu obhajoval inou lustráciou novinárov, ktorá súvisela s únikom bankového tajomstva, pre ktorý odsúdili asistenta poslanca SaS Jozefa Rajtára Filipa Rybaniča. Pri Gašparovej obhajobe, ale nesedí časový sled udalostí. Vyšetrovanie Rybaniča polícia ukončila na jar 2017, teda dávno predtým ako Vorobjov lustroval Kuciaka. V relácii RTVS o 5 minút 12 Denisa Saková priznala, že šéf spravodajskej jednotky finančnej polície Pavol Vorobjov spísal úradný záznam o tom, že v roku 2017 lustroval Jána Kuciaka na príkaz nadriadeného. Vorobjov pôsobil na poste šéfa finančnej spravodajskej jednotky NAKA od septembra 2017, po odhalení lustrácie Jána Kuciaka ho od 1. marca preložili na inú policajnú zložku.


V NHL odohral takmer 800 zápasov. Český hokejista teraz ide na farmu

Vo farmárskom klube nebol skúsený obranca viac než desať rokov.

ARIZONA. Tridsaťtriročný český hokejový obranca Zbyněk Michálek má na svojom konte 781 zápasov v základnej časti zámorskej NHL s bilanciou 42 gólov a 136 asistencií a v play-off pridal 26 štartov (0+4). Ani to mu však nepomohlo a vedenie klubu Arizona Coyotes ho preradilo do farmárskeho mužstva Tucson Roadrunners v AHL. Rodák z Jindřichovho Hradca pritom naposledy hral na farme vo výlukovej sezóne 2004/2005. Ostrieľaný český reprezentant sa tam vráti po viac ako jednej dekáde. Aktuálny súťažný ročník začal starší brat Milana Michálka z konkurenčného Toronta na septembrovom Svetovom pohári. Informáciu priniesol oficiálny web klubu AHL Tucson Roadrunners.


Princovia William a Harry dajú postaviť sochu zosnulej matke, princeznej Diane

LONDÝN. Britský princ William a jeho mladší brat Harry objednali sochu na počesť svojej matky princeznej Diany, ktorá zahynula pri autonehode v Paríži pred 20 rokmi, a stáť bude pred ich oficiálnym londýnskym bydliskom, Kensingtonským palácom. V sobotu o tom informoval úrad oboch princov. Diana, prvá manželka ich otca princa Charlesa - následníka britského trónu - prišla o život, keď limuzína, v ktorej sa viezla so svojím partnerom Dodim al-Fayedom, havarovala v parížskom tuneli 31. augusta 1997. William mal vtedy 15 rokov a Harry 12. "Od smrti našej matky prešlo už 20 rokov a je pravý čas uctiť si jej pozitívny vplyv na Spojené kráľovstvo i celý svet stálou sochou," napísal 34-ročný William vo vyhlásení. Princovia založili komisiu, ktorá odporučí sochára a zozbiera súkromné peniaze na zaplatenie sochy. Tá bude stáť vo verejnej záhrade pri Kensingtonskom paláci. Práca na soche sa začne čoskoro a princovia dúfajú, že dielo bude možné odhaliť pred koncom tohto roka, uviedol ich úrad vo vyhlásení. Prvý stály pamätník princeznej Diany - 210-metrová fontána - bol odhalený v londýnskom Hyde Parku v roku 2004, po dlhých rokoch byrokratických sporov o dizajn tejto fontány. William začiatkom tohto mesiaca oznámil, že sa s manželkou Kate a deťmi Georgeom a Charlotte presťahujú tento rok zo súčasného domova vo východnom Anglicku do Kensingtonského paláca, kde sa bude naplno venovať kráľovským povinnostiam. William sa teda vzdá povolania pilota záchranného vrtuľníka, uviedla tlačová agentúra Reuters.


Pri streľbe v Alabame sa zranilo najmenej sedem ľudí

WASHINGTON. Viacero osôb utrpelo zranenia pri streľbe, ku ktorej došlo v nedeľu v meste Birmingham v americkom štáte Alabama. Informovala o tom agentúra AP. Incident sa o dohral v nedeľu okolo 22.20 h miestneho času (04.20 SELČ), keď polícia zasahovala pri streľbe pred budovou WorkPlay, kde sa nachádzajú dve koncertné sály a práve sa tam končil večierok. Všetky výstrely údajne padli pred vchodom do budovy, kde polícia zaistila 14 prázdnych nábojníc. Podľa prvých správ utrpelo strelné zranenia šesť ľudí, pričom ďalšia osoba utrpela zranenia inej povahy. Zranenia väčšiny obetí, ktorými sú tínedžeri, údajne nie sú život ohrozujúce. Jedna osoba sa však zranila ťažko. Bližšie informácie o streľbe v Birminghame neboli bezprostredne známe. Totožnosť strelca miestna polícia zatiaľ nezverejnila, uviedla len, že incident sa skončil a situáciu majú bezpečnostné sily pod kontrolou.


Cristano Ronaldo ma celého dostal, vtipkoval zranený brankár Chieva

Premiéra Cristiana Ronalda priniesla aj jeden dramatický moment.

VERONA. Premiéra portugalského futbalistu Cristiana Ronalda v najvyššej talianskej súťaži v drese Juventusu Turín priniesla aj jeden dramatický moment. Tesne pred koncom sobotňajšieho stretnutia 1. kola Serie A 2018/2019 na ihrisku Chieva Verona za stavu 2:2 sa 33-ročný rodák z Madeiry zrazil s domácim brankárom Stefanom Sorrentinom. Skúseného 39-ročného brankára museli previezť do nemocnice a prepustili ho v nedeľu ráno so zlomeninou nosa a početnými modrinami na ľavom ramene a krku. Niekdajší gólman AEK Atény či FC Turín si po nepríjemnej situácii dokázal zavtipkovať, keď na twitteri pod uverejnenú fotografiu napísal: "Ďakujem za vaše podporujúce správy, náklonnosť a úctu. Sme fantastické mužstvo a takmer sme dosiahli úspech. CR7 ma celého dostal." Juventus napokon vo Verone triumfoval 3:2, rozhodujúci gól Federica Bernardeschiho v nadstavenom čase druhého dejstva inkasoval už Sorrentinov náhradník Andrea Seculin.


Zapnite si nočný režim v prehliadači Google Chrome (návod)

BRATISLAVA. Najnovšia verzia internetového prehliadača Google Chrome prináša najväčšiu novinku pre používateľov Windows 10. Po novom dostanú oficiálny tmavý režim. Tmavý alebo aj nočný režim stlmí svetlo a šetrí oči pri používaní počítača či iného zariadenia. Rovnakú funkciu dostali ešte minulý mesiac používatelia systému macOS. Nová aktualizácia prináša aj viacero bezpečnostných opráv a vylepšení. Vychádza v týchto dňoch aj pre systémy macOS a Linux. Tmavý režim sa vizuálne veľmi podobá na režim inkognito, v ktorom má celý prehliadač tmavo šedú farbu, od horných panelov až po pozadie. Tmavý režim navyše prehliadač automaticky použije aj pre stránky, ktoré ho podporujú. Novinka je zatiaľ dostupná iba pre niektorých používateľov, no Google ju v najbližších týždňoch sprístupní všetkým. Ak nechcete čakať, tmavý režim sa v prehliadači vo Windows 10 dá pomerne jednoducho vynútiť. Režim si používatelia tiež nemôžu len tak zapnúť, spustí sa automaticky, ak je vo Windows 10 zapnutý tmavý režim. Ten v operačnom systéme nájdete nasledovne: Ak ste stále neprešli na najnovší operačný systém Windows a chcete mať tmavý režim, môžete si napríklad stiahnuť jednu z mnohých farebných schém pre prehliadač Chrome, vrátane oficiálnej s názvom Just Black. Farebná schéma však zmení iba farbu okna, farby pozadia na jednotlivých stránkach ostanú svetlé. Ak chcete precíznejšie možnosti, môžete použiť napríklad rozšírenie Dark Reader, ktoré automaticky premení farby na webe na tmavšie.


Schumacher má šancu na návrat do života, odhalila nová štúdia

Sedemnásobný majster sveta sa dožil 49 rokov, už štyri roky zápasí s následkami poranenia mozgu.

BERLÍN. Michael Schumacher sa v stredu dožil 49 rokov. Sedemnásobný majster sveta motoristického seriálu Formula 1 už štyri roky zápasí s následkami poškodenia mozgu. Zranenie mu spôsobil pád a úder do hlavy počas rodinnej lyžovačky vo Francúzsku 29. decembra 2013. Následne sa podrobil dvom operáciam mozgu a 159 dní ho držali v umelom spánku. Po nadobudnutí vedomia previezli Schumachera na rehabilitačnú kliniku do Lausanne a odtiaľ do domácej opatery. Schumacherova rodina stav prominentného pacienta pred verejnosťou tají. Do médií sa informácie dostávali sporadicky od lekárov aj bývalých spolupracovníkov Schumachera. Tentoraz dostali fanúšikovia o víťazovi 91 pretekov F1 povzbudzujúce správy. Profesor Mark Obermann, uviedol, že existuje šanca na zlepšenie Schumacherovho stavu, referoval britský denník Express. Obermann, ktorý je riaditeľ Centra neurológie na klinike Asklepios v meste Seesen v Nemecku, oprel svoje tvrdenie o novú štúdiu, ktorá sa zamerala na rehabilitačné výsledky pacientov v trvalom vegetatívnom stave. "Podľa švédskej štúdie získalo vedomie do štyroch rokov 30 až 40 percent pacientov," citoval Obermanna Express. "Predpokladá sa, že takíto pacienti sú schopní vnímať omnoho viac, než sme si mysleli," uviedol Obermann a dodal, že "dotyky a komunikácia s jeho najbližšími zohrávajú v procese liečby významnú úlohu." Podľa profesora Obermanna to neznamená, že by sa pacientom podarilo úplne zotaviť. Videl však, že "sa mnohí vrátili do života a vidia, ako ich deti a vnúčatá vyrastajú. Dokážu sa zapájať do rodinného diania a udržiavať kontakty so známymi a priateľmi." Aj keď údaje zo štúdie uvádzajú, že progres v liečbe zaznamenala menej ako polovica pacientov vo vegetatívnom stave, je podľa Obermanna Shumacherovou výhodou práve rodinné zázemie, ktoré mu vytvára manželka Corinna s dcérou Ginou Mariou a synom Mickom. Michael Schumacher utrpel zranenie na lyžovačke vo francúzskom stredisku Méribel 29. decembra 2013. V snahe pomôcť jednému z členov skupiny sa dostal do neupraveného terénu medzi zjazdovkami, kde stratil rovnováhu a padol na skalu. Pri údere sa mu zlomila prilba a zranil sa v oblasti hlavy. Pri leteckom prevoze do nemocnice v Chamonix upadol do bezvedomia. Následne sa podrobil dvom operáciám mozgu a 159 dní ho držali v umelom spánku. Po nadobudnutí vedomia previezli Schumachera na rehabilitačnú kliniku do Lausanne a odtiaľ do domácej opatery, kde sa oňho starajú manželka Corinna s lekárskym tímom.


Snehová vločka nemusí byť vždy jedinečná, môže mať dvojičku

Fyzik Ken Libbrecht dizajnuje snehové vločky a sleduje podmienky ich vzniku.

Hovorí sa, že na svete neexistujú dve rovnaké snehové vločky. V skutočnosti, je to pravda len čiastočne. Fyzik Ken Libbrecht dokáže vo svojom laboratóriu vyrábať identické snehové vločky. Snehové kryštály vznikajú v oblakoch. Keď sa vodná para ochladí, molekuly vody sa spomalia a začnú vytvárať väzby v tvare šesťuholníku. Vďaka tomuto tvaru rastie vločka s pribúdajúcimi molekulami do šiestich smerov. Snehová vločka ale môže mať nekonečne veľa výsledných podôb, všetko záleží na jemných rozdieloch v teplote a vlhkosti. Libbrecht dokáže tieto podmienky vo svojom laboratóriu kontrolovať. Snehové vločky zachytáva na chladnej doske, kde v môže pozorovať ako rastú. Zistil, že pri správne nastavených podmienkach môžu vzniknúť aj dvojičky.


Výbuch bomby v mešite na juhozápade Pakistanu má najmenej štyri obete

KVÉTA. Výbuch bomby v mešite na juhozápade Pakistanu si v piatok vyžiadal najmenej štyri obete na životoch a viac ako 20 zranených, informovala agentúra AP s odvolaním sa na miestnu políciu. K výbuchu bomby došlo v meste Kvéta, hlavnom meste juhovýchodnej pakistanskej provincie Balúčistán. Podľa polície bola v mešite umiestnená bomba zjavne odpálená na diaľku. Zranené osoby previezli do neďalekých nemocníc v meste. K zodpovednosti za útok sa bezprostredne nikto neprihlásil. Z mnohých predchádzajúcich bombových útokov v Balúčistáne obvinili pakistanských militantov, pripomína AP. Balúčistán - najväčšia pakistanská provincia hraničiaca s Afganistanom a Iránom - je častým terčom islamistických militantov a ďalších ozbrojených skupín.


Lavína v Taliansku zabila francúzskeho lyžiara, troch ďalších ľudí zranila

Štvoricu zachytila lavína vo Valle d'Aosta, na Monte Giasson pri hraniciach s Francúzskom a Švajčiarskom.

RÍM. Ďalšia lavína, ktorá spadla v nedeľu dopoludnia na severe Talianska, zabila francúzskeho lyžiara. Troch ďalších skialpinistov z USA, Británie a Francúzska sa podľa správ médií podarilo zachrániť, hospitalizovali ich so zraneniami. Štvoricu zachytila lavína vo Valle d'Aosta, na Monte Giasson pri hraniciach s Francúzskom a Švajčiarskom, v blízkosti miesta, kde iná lavína vo štvrtok zabila troch lyžiarov vo voľnom teréne. Miestna meteorologická služba hlásila pre oblasti Mont Blancu, Valgrisenche a La Thuile lavínové nebezpečenstvo tretieho stupňa na päťstupňovej škále. Televízna stanica RAI varovala, že lavínu môžu spustiť aj jednotlivci.


Le Penová je podľa komisára OSN hrozbou pre svetový mier

Le Penovej protiimigračná strana Národný front podľa Zajda Husajna prejavuje otvorenú neznášanlivosť voči rôznorodosti.

PARÍŽ. Francúzska krajne pravicová prezidentská kandidátka Marine Le Penová čelí novým problémom. Okrem pokračujúceho vyšetrovania okolo jej údajných poslaneckých asistentov v Európskom parlamente si vyslúžila aj ostrú kritiku Vysokého komisára OSN pre ľudské práva. Komisár Zajd Husajn v príhovore, ktorý predniesol vo štvrtok vo Washingtone, označil stúpajúcu podporu nacionalistických myšlienok Le Penovej za potenciálnu hrozbu pre svetový mier. Le Penovej protiimigračná strana Národný front (FN) podľa komisára prejavuje "otvorenú neznášanlivosť voči rôznorodosti". Politici tohto druhu sa podľa Husajna priživujú na globálnej hrozbe terorizmu. "Môžeme si dovoliť byť takí ľahkovážni, takí hlúpi, aby sme len kvôli volebným hlasom riskovali budúcnosť ľudstva?" položil Zajd Husajn rečnícku otázku. Le Penová okrem toho čelí aj novým odhaleniam v rámci vyšetrovania údajného nelegálneho vyplácania svojich asistentov v EP. Prípad patrí k niekoľkým právnym kauzám, ktoré ovplyvňujú kampaň pred francúzskymi prezidentskými voľbami. Tie sa budú konať v apríli a máji. Investigatívna webová stránka Mediaprint zverejnila úryvky zo správy úradu Európskej komisie pre boj proti podvodom, podľa ktorej Le Penová priznala nezrovnalosti v platbách jednej asistentke, na ktoré bolo zamerané vyšetrovanie Európskeho parlamentu. Le Penová v piatok pre rozhlasovú stanicu France Bleu priznala, že sa s Európskym parlamentom dohodla na urovnaní istého účtovného problému. Trvala však na tom, že v tejto záležitosti "nebolo nič fiktívne, žiadne vymyslené pracovné miesta ani nič podobné". Šéfka FN označila celé vyšetrovanie kauzy za predpojaté, keďže ho vedie Európska komisia. "Je prirodzené, že ma komisia nevníma príliš pozitívne," povedala Le Penová, ktorá dlhodobo vystupuje proti európskej integrácii.


Mercuryho tajomný odkaz: Zabil som človeka

Freddie Mercury zomrel pred dvadsiatimi piatimi rokmi. Jeho pieseň Bohemian Rhapsody ukazuje, akou tajuplnou a rozpornou osobnosťou bol.

BRATISLAVA. Je taká krehká. Zakaždým, keď si niekto chce vypočuť pôvodnú nahrávku, prvú pásku, na ktorú kapela Queen nahrala svoj veľký hit Bohemian Rhapsody, musí ju najprv chvíľu nechať piecť v rúre, aby sa nerozpustila. Krehká je aj rovnováha, ktorá udržiava jednotlivé časti piesne dohromady. Vznikla bez logiky, Mercury ju písal na útržky papierov a na telefónne zoznamy. Ani kapela sa z poznámok svojho lídra nedokázala vysomáriť, jej žijúci členovia dodnes hovoria, že text je vlastne úplným nezmyslom. Bola dlhšia, než si rádiá želali, preto sa ju niekoľkokrát snažili zostrihať, a bola zložitejšia a progresívnejšia než čokoľvek iné v histórii rockovej hudby. Už len tým, že obsahuje opernú sekciu. „Scaramouche, Scaramouche, will you do the Fandango?“ čudovali sa tejto pasáži piesne Mercuryho kolegovia, keď ju prvý raz dostali do ruky. Nedokážu si vysvetliť, čo tá veta znamená. Preto ju nevieme ani preložiť. Pieseň s mnohými podobne zvláštnymi slovami bola záhadou od prvého okamihu, odkedy ju Queen zverejnili, a jej autor Freddie Mercury si jej zmysel vzal do hrobu pred dvadsiatimi piatimi rokmi. Žiadna iná neukázala jeho tajuplnú osobnosť tak ako ona. „Znamená čokoľvek, čo poslucháč chce, aby znamenala,“ povedal raz autor Bohemian Rhapsody. „Je to len nezmyselný zhluk slov, ktorý má dopĺňať rytmus piesne,“ doplnil inokedy. Nakoniec ešte vysvetlil: „Rozpráva o vzťahoch.“ Keď dokumentaristi BBC pred vyše desiatimi rokmi navštívili literátov na Oxforde a ukázali im text Bohemian Rhapsody, akademici sa ponorili do vášnivej debaty. Aj keď mali na význam jednotlivých prvkov piesne rozdielne názory, na jednom sa dokázali zhodnúť: že pieseň odhaľuje najviac o osobnosti Mercuryho, o človeku žijúcom medzi niekoľkými kultúrami, rôznymi identitami a maskami. Povedať, kým vlastne bol, je rovnako ťažké, ako vysvetliť, aké rôzne vplyvy vložil do piesne. Už len jej úvod je mnohoznačný. Otvára ho otázka: Je toto skutočný život alebo len fantázia? Mercury, vlastným menom Farrokh Bulsara, si ju musel často klásť stojac pred masami ľudí v pozícii idolu, ktorú si vysníval ešte v detstve sledujúc sebavedomé vystupovanie Elvisa Presleyho v televízii. Vyrastal na africkom ostrove Zanzibar. Jeho rodičia boli úradníkmi pre britskú vládu a Freddieho poslali v skorom veku na štúdiá do Indie. Keď mal sedem rokov, začal hrať na klavíri a zapísal sa aj do speváckeho súboru. V šesťdesiatych rokoch sa na Zanzibare odohrala násilná revolúcia, ktorá viedla k odtrhnutiu od Veľkej Británie a Mercuryho rodina sa presťahovala do Anglicka. Mercury potom na vysokej škole v Londýne študoval grafický dizajn a mimoriadne ho v tom období zaujal prejav Jimiho Hendrixa, ktorý sa snažil napodobňovať. Novinár Harry Doherty sledoval jeho kariéru pozorne. Vo svojej knihe Legenda Queen opisuje Mercuryho ako človeka rozpolteného. Na jednej strane mal rád obdiv, pozornosť, obľuboval divoké večierky a zábavu, na druhej strane sa často uzatváral do seba. „Keď som na pódiu, som extrovert, ale vnútri som úplne iný človek,“ povedal raz Mercury. Bohemian Rhapsody nahral v sedemdesiatych rokoch. Pre Queen to bolo zaujímavé obdobie. Doherty píše, že kapela mala vtedy obrovské ambície: chcela sa stať najlepšou rockovou skupinou na celom svete. Napínavé časy to boli aj pre Veľkú Britániu. V rovnakom roku, ako sa singel dostal na pulty obchodov s hudobninami, na kreslo premiérky zasadla Železná lady, Margaret Thatcherová – mnohými zbožňovaná, mnohými nenávidená. Jej vláda musela čeliť útokom írskej teroristickej skupiny IRA, vyvolávala vlnu protestov a inšpirovala punkovú hudbu. Hlavní predstavitelia hnutia Sex Pistols nahrávali hudbu hneď vedľa štúdia, kde experimentovali Queen. Kapely pre seba nemali veľa pochopenia. Queen boli pre nahnevaných punkerov príliš umiernení a patrili podľa nich do minulosti. „To vy ste ten chlapík, ktorý sa snaží predstaviť balet masám?“ spýtal sa ostro basgitarista Sid Vicious Mercuryho pri prvom stretnutí. „Teší ma, pán Ferocious (v preklade Zúrivec). Áno, snažím sa o to najlepšie, ako len viem,“ odpovedal mu vraj Freddie. Sex Pistols však nemali pravdu. Queen boli práve na vrchole svojich síl. Doherty v knihe tvrdí, že Mercuryho hnala jediná myšlienka. Nechcel byť len rockovou hviezdou, chcel byť legendou. A sen sa mu začal plniť. Album A Night At the Opera bol veľmi populárny. Bol prvý, ktorý sa stal v Spojených štátoch platinovým. Predalo sa z neho šesť miliónov kópií. Práve na ňom sa dala nájsť aj pieseň Bohemian Rhapsody, ktorá sa stala jedným z najpredávanejších singlov všetkých čias. Jej význam je ťažké vysvetliť aj preto, že kapela nerada rozprávala o súkromí. Držali sa pravidla: Jeden za všetkých, všetci za jedného, a teda sa navzájom v médiách neohovárali a zdržiavali sa akýchkoľvek komentárov o svojich ľúbostných vzťahoch. V čase, keď Mercury písal Bohemian Rhapsody, žil už niekoľko rokov v spoločnej domácnosti s predavačkou Mary Austinovou. Ich vzťah už upadal, Austinová mala aférku s manažérom hudobného vydavateľstva a Mercury zasa prehĺbil svoje priateľstvo s rádiovým dídžejom Kennym Everettom. Obaja boli miláčikovia más a zabávači. Everett bol jedným z prvých, ktorý Bohemian Rhapsody počul. Najprv sa mu zdalo, že pieseň pre svoju dĺžku nebude chcieť nikto hrať v rádiu, no neskôr si ju obľúbil. „Zabudnite na to, čo som hovoril. Aj keby tá pieseň trvala hodinu, bude to najväčší hit ešte niekoľko storočí,“ tvrdil. Podľa dokumentu stanice Channel Four bol Everett Mercuryho mentorom a pomohol mu prijať jeho rozdielnu sexuálnu orientáciu. K tej sa spevák čoskoro priznal aj médiám, a preto niektorí hádajú, že sa so svojou inakosťou snažil vyrovnať práve v piesni Bohemian Rhapsody. To by mohla byť jej myšlienka. „Je tam jednoznačná správa. Freddie sa nám v texte priznáva, že je gay,“ povedal textár Tim Rice pre denník Daily Mail. Mercuryho poznal osobne. Umelcov coming out vidí v tejto pasáži piesne: „Mami, práve som zabil človeka. Dal som mu pištoľ k hlave, teraz je mŕtvy.“ Rice si myslí, že Mercury v pasáži opisuje vlastnú premenu, zabitie je čisto metaforou – spevák zabil jednu svoju osobnosť, už niet cesty späť. Túto teóriu potvrdil aj jeden z Mercuryho milencov, kaderník Jim Hutton. „Nikdy by to verejne nepriznal, musel sa pred fanúšikmi hrať na heterosexuála, ale niekoľkokrát sme to spolu preberali. V piesni uvažuje nad tým, aký šťastný by jeho život mohol byť, keby bol viac sám sebou,“ povedal po spevákovej smrti novinárke Lesley-Ann Jonesovej. Prvé prípady úmrtí na AIDS boli zaznamenané v osemdesiatych rokoch v Spojených štátoch. O chorobe sa neinformovalo, vláda Ronalda Reagana nechcela šíriť paniku. Dlho sa považovala za chorobu homosexuálov a verejnosť vtedy vinila gayov z jej prepuknutia. Neviditeľná menšina bola tak ešte viac nútená skrývať svoju orientáciu. Freddie Mercury na AIDS zomrel v novembri roku 1991, bol vôbec prvou rockovou celebritou, ktorá mu podľahla. Niekedy v tom čase sa začala nosiť červená stužka ako symbol podpory pre chorých. Mercury svoj zdravotný stav tiež dlho tajil, chorobu mu diagnostikovali tri roky predtým. Po turné s názvom Magic prišiel bulvár so špekuláciami, prečo spevák viditeľne pochudol. „Nechcem, aby to ľudia vedeli a kupovali si našu hudbu z ľútosti,“ cituje Mercuryho kniha Harryho Dohertyho. Nakoniec to však predsa priznal, len 24 hodín pred smrťou. Mal iba 45 rokov. A onedlho sa do rebríčka najhranejších piesní vrátila Bohemian Rhapsody, ktorá zrejme Mercuryho tajomnosť a hrdú, aj keď rozpornú povahu, zachytáva najlepšie. „Som len úbohý chlapec, ale nepotrebujem vašu ľútosť,“ spieva v nej Mercury a pripomína, že tí, čo sú najkrehkejší, musia o svoju hrdosť a miesto vo svete bojovať najtvrdšie. Tento text ste mohli čítať vďaka tomu, že platíte za obsah. Vážime si to.


Sofia a Londýn spoločne vyšetria prípad tretieho podozrivého v kauze Skripaľ

Z pokusu o vraždu obvinil Londýn dvojicu ruských občanov.

SOFIA. Bulharsko a Veľká Británia spoločne vyšetria správy o možnom súvise otrávenia bývalého ruského agenta Sergeja Skripaľa s podobným pokusom o zabitie bulharského podnikateľa v roku 2015. Informovala o tom v pondelok agentúra AP s odvolaním sa na vyjadrenie britskej veľvyslankyne v Bulharsku. Obe krajiny sa dohodli na otvorení spoločného vyšetrovania v reakcii na správy o treťom podozrivom v kauze pokusu o otrávenie Skripaľa. Podľa investigatívnej stránky Bellingcat má ísť o ruského občana Sergeja Fedotova, ktorý zároveň opakovane navštevoval Bulharsko období, keď tam došlo k pokusu o otrávenie zbrojára Emilijana Gebreva. Britská veľvyslankyňa v Sofii Emma Hopkinsová v pondelok o tejto otázke rokovala s bulharským premiérom Bojkom Borisovom a predstaviteľmi miestnych orgánov činných v trestnom konaní. "Pracujeme na spoločnom tíme a blízkom partnerstve, aby sme zistili fakty o tomto prípade. Všetky otázky týkajúce sa národnej bezpečnosti Spojeného kráľovstva a Bulharska majú pre nás prvoradý význam," povedala po schôdzke Hopkinsová. Správy o činnosti ruských agentov v európskych krajinách treba podľa nej brať veľmi vážne. Zároveň ubezpečila, že vyšetrovanie bude pokračovať aj po odchode Británie z Európskej únie, ku ktorému by malo dôjsť 29. marca. Bulharský generálny prokurátor Sotir Cacarov uviedol, že ruský občan Sergej Fedotov navštívil v priebehu roka Bulharsko trikrát, z toho raz v apríli, keď sa pokúsili otráviť podnikateľa Gebreva. Podľa bulharských médií sa tento zbrojár stal terčom ruského útoku preto, že dodával zbrane Ukrajine. Podľa správ Bellingcatu muž známy ako Sergej Fedotov, prišiel do Británie dva dni pred otrávením Skripaľa a jeho dcéry Julie, ku ktorému došlo vlani 4. marca v anglickom meste Salisbury. Investigatívci z tejto stránky vyslovili podozrenie, že Fedotov sa mohol zúčastniť pokuse o otrávenie Skripaľovcov i bulharského podnikateľa Gebreva. Bulharské úrady vyšetrujú Fedotovove návštevy v Bulharsku už od vlaňajšieho októbra. Zhromaždili už veľké množstvo údajov a svoj postup koordinujú s britskou stranou. Fedotov priletel z Moskvy do Sofie niekoľko dní pred tým, ako Emiljan Gebrev 28. apríla 2015 skolaboval na recepcii a upadol do kómy s príznakmi vážnej otravy. Jeho syn a jeden z manažérov jeho spoločnosti mali podobné symptómy, všetci traja sa však _ rovnako ako Skripaľovci _ napokon uzdravili. Gebrev sa vlani obrátil na bulharskú prokuratúru, pričom vyslovil podozrenie, že bol takisto ako Skripaľovci otrávený nervovoparalytickou zo skupiny novičok. Výsledky krvných testov a rozbory moču však potvrdili len prítomnosť látok nachádzajúcich sa v niektorých pesticídoch, teda prostriedkoch na ničenie hmyzu alebo buriny. Z pokusu o Skripaľovu vraždu obvinil Londýn dvojicu ruských občanov Alexandra Petrova a Ruslana Boširova, ktorí sú podľa zistení investigatívnych médií príslušníkmi ruskej vojenskej rozviedky GRU. Médiá neskôr zistili, že ich pravé mená sú Anatolij Čepiga a Alexandr Miškin.


Poslankyňa za Most-Híd verí, že sa vďaka zvýhodnenému úveru narodí viac detí

Novela zákona poskytuje mladomanželom zvýhodnený úver na bývanie.

BRATISLAVA. Novela zákona, ktorá mladomanželom poskytuje zvýhodnený úver na bývanie až do výšky 15 000 eur, by mohla priaznivo vplývať aj na demografický vývoj a zvyšovanie pôrodnosti na Slovensku. Verí v to poslankyňa Národnej rady za Most-Híd Irén Sárközy, ktorá bola jedným z predkladateľov novely zákona o Štátnom fonde rozvoja bývania (ŠFRB), schválenej 31. januára v parlamente. Na pondelkovej tlačovej konferencii poslankyňa uviedla, že verí v pozitívny efekt opatrenia, ktoré pri narodení dieťaťa znižuje rodine celkový úver o 2000 eur, pričom takúto sumu si môže odpočítať najviac za tri deti, teda do výšky 6000 eur. "Dúfam, že novela prispeje k zmene súčasného stavu, keď mladí vstupujú do manželstva a zakladajú si rodiny až po tridsiatke, väčšinou práve z ekonomických dôvodov," poznamenala poslankyňa. Bude rada, ak sa legislatívna podpora mladým rodinám stretne s rovnakou odozvou ako pri podobnom zákone v Českej republike, kde záujem dokonca prevýšil disponibilné zdroje. Sárközy uistila, že v ŠFRB je na tento rok dostatok peňazí na to, aby úver dostal každý pár spĺňajúci zákonné podmienky. Do budúcnosti nevylúčila ani zvyšovanie týchto zdrojov. "Ak zistíme, že v ďalšom roku bude potrebné pridať peniaze, budeme na to pri tvorbe rozpočtu pamätať," povedala.


Rozpočtová rada: Plán vyrovnaného rozpočtu je pozitívom

BRATISLAVA. Rada pre rozpočtovú zodpovednosť (RRZ) vníma nový plán vlády postupne znižovať deficit verejných financií až po vyrovnaný rozpočet pozitívne. A to napriek tomu, že oproti pôvodným plánom sú nové konsolidačné ciele z Programu stability na roky 2017 až 2020 menej ambiciózne. Rozpočtová rada však zároveň upozorňuje, že tieto ciele ešte nezabezpečia dlhodobú udržateľnosť verejných financií a pri súčasných predpokladoch bude potrebné prijímať dodatočné konsolidačné opatrenia. "Splnenie týchto cieľov je nevyhnutným predpokladom pre zachovanie dlhodobo udržateľných verejných financií. Po splnení cieľa v roku 2020 si však pri súčasných predpokladoch bude dosiahnutie dlhodobo udržateľných verejných financií vyžadovať prijatie dodatočných opatrení vo výške 0,3 % hrubého domáceho produktu (HDP)," konštatuje v hodnotení strednodobých rozpočtových cieľov na roky 2017 až 2020 rada. Podľa nej by sa tak mali v strednodobom horizonte využiť priaznivé ekonomické podmienky, ako aj úspory z prijatých opatrení v priebežnom dôchodkovom systéme, na dosiahnutie rozpočtového prebytku vo výške 0,4 % HDP v roku 2020 a zároveň zníženie dlhu na 43,5 % HDP. Vláda schválila v rámci Programu stability na roky 2017 až 2020 ciele znižovať deficit verejnej správy z 1,7 % HDP v roku 2016, až kým sa nedosiahne vyrovnaný rozpočet v roku 2019. Po dosiahnutí vyrovnaného rozpočtu sa v nasledujúcom roku 2020 predpokladá jeho udržanie na rovnakej úrovni. Strednodobý rozpočtový rámec pritom podľa rady vychádza z realistických predpokladov o vývoji makroekonomického prostredia a daňových a odvodových príjmov, ktoré boli schválené príslušnými výbormi vo februári 2017. Program stability obsahuje opatrenia najmä na strane výdavkov, ktorých celkový vplyv podľa rezortu financií zhoršuje saldo verejnej správy v porovnaní so scenárom nezmenených politík. Znamená to, že ak by sa po roku 2016 neuskutočnili žiadne nové opatrenia a zmeny v legislatíve a rozpočtové položky by ovplyvnil iba makroekonomický vývoj, deficit by podľa RRZ postupne klesal z 1,7 % HDP v roku 2016 a v roku 2020 by boli verejné financie v prebytku 0,4 % HDP. V porovnaní s týmto scenárom si dosiahnutie rozpočtových cieľov v rokoch 2018 a 2019 vyžaduje prijatie konsolidačných opatrení vo výške 0,1 % HDP v roku 2018 a 0,2 % HDP v roku 2019.Rozpočtová rada však zároveň upozorňuje aj na identifikované riziká, ktoré môžu hospodárenie verejnej správy oproti vládnym plánom zhoršiť. Riziká podľa rady vyplývajú najmä z opakovaného nadhodnotenia niektorých nedaňových príjmov, podhodnotenia výdavkov v zdravotníctve a štátnom rozpočte a nerozpočtovania výdavkov na korekcie k čerpaniu eurofondov. Na druhej strane rozpočtu môžu pomôcť úspory na spolufinancovaní k eurofondom v prípade ich pomalšieho čerpania, nižšie výdavky na sociálne dávky, či úspora na odvode do rozpočtu Európskej únie. Ďalším možným zdrojom krytia rizík v roku 2017 sú rozpočtované rezervy.


Čína nepočítala s Ruskom na novej Hodvábnej ceste, zmenil to konflikt na Ukrajine

V projekte novodobej Hodvábnej cesty, spájajúcej Áziu, Európu a Afriku, Čína pôvodne nepočítala s Ruskom.

BRATISLAVA. V projekte novodobej Hodvábnej cesty, spájajúcej Áziu, Európu a Afriku, Čína pôvodne nepočítala s Ruskom, ktorého berie aj ako partnera, aj ako konkurenta. V rozhovore pre TASR to povedala riaditeľka Centra pre ruské, európske a ázijské štúdiá v Bruseli Theresa Fallonová. "V prvej verzii novodobej Hodvábnej cesty, ktorú publikovala čínska tlačová agentúra Xinhua, Rusko vôbec nefigurovalo. Trasy obchádzali Rusko a kľúčovým hráčom pre Čínu bola v tejto oblasti Ukrajina," konštatovala Fallonová. Čína po roku 2010 vo veľkom investovala do krymských prístavov a skupovala obrovské plochy pôdy na Ukrajine. "To súvisí s čínskou snahou zabezpečiť pre krajinu dostatok potravín. Väčšinu potravín v minulosti dovážali z USA a z bezpečnostných dôvodov chceli tieto dodávky diverzifikovať. Vybrali si Ukrajinu, pretože patrí k obilniciam Európy. Pôdu chceli využívať na pestovanie obilia a na produkciu mäsa, najmä bravčového," vysvetlila Fallonová. V roku 2014 došlo ku konfliktu s Ruskom a Ukrajina prišla o Krym. To skrížilo čínske plány. "Ukrajinský prezident vtedy nešiel rokovať do Moskvy, ale do Pekingu. Navyše Čína svojimi investíciami pomáhala Ukrajine obchádzať Rusko pri exporte cez Kaspické more, a to Rusi neradi videli," uviedla Fallonová. Ruský prezident Vladimir Putin chcel čínskej Hodvábnej ceste konkurovať projektom Euroázijskej ekonomickej únie, no podľa Fallonovej nemal dosť peňazí, aby mohol byť pre krajiny v regióne dosť príťažlivý. Po uvalení západných sankcií sa už Rusko nemalo kam obrátiť a ostala mu len Čína ako jediná možnosť. "Čína sa symbolicky snaží dávať najavo, že Rusko je dôležitý partner, no realita je iná. Vzájomný obchod sa znížil o 30 % a aj viaceré projekty na dodávku ropy a zemného plynu z Ruska stagnujú. Dôvodom je nepísané čínske pravidlo, že z Ruska môžu doviesť maximálne 10 % z celkovej potreby energonosičov. Číňania sú veľmi opatrní a nechcú byť od Ruska vôbec závislí," uzavrela Fallonová.